text:
Uburyo bwifashishwa mu kuboneza urubyaro buravugwaho kugira ingaruka nyinshi ku buzima bw’abagore babukoresha bikaba byaratumye hari ababuhagaritse burundu. Abakangurambaga b’ubuzima bo bakavuga ko nta mpamvu yo guhagarika imiti umuntu atagannye kwa muganga.U Rwanda ruri mu mubare w’abaturage batuye ku bucukike bwinshi ku kilometero muri Afurika, Leta y’u Rwanda yashyizeho kuboneza urubyaro nka bumwe mu buryo bwo guhangana n’iki kibazo. Uburyo busanzwe bukoreshwa mu kuringaniza urubyaro twavuga nk’udupira, ibinini, inshinje, urugori, udukingirizo n’ibindi.
Uwimana Jeanne utuye mu Karere ka Huye, avuga ko agifata iyi miti yajyaga mu mihango ikanga gukama akongeraho ko n’aho ikamiye yahitaga igaruka. Agira ati: “Byatumaga nanuka cyane, ibaze nawe umuntu wagiraga ibiro 42 ari umubyeyi’’.
Mukamurenzi Claudine nawe ni umubyeyi, we avuga ko ahantu hose yari ahafite ibibyimba kugeza no mu kiziba cy’inda, yongeraho ko yagiye kwa mugaga akabatekerereza uburwayi bwe bakamubwira ko niba bitamubangamiye agomba kuguma gukoresha ubwo buryo. Agira ati: “Nabonye bimbangamiye mpitamo kubivamo, ubu nta buryo na bumwe ngikoresha mu kuringaniza urubyaro”.
Aba bagore bemeza ko ingaruka z’imiti yo kuboneza urubyaro igera no ku mibanire yabo n’abagabo ngo kuko bituma abagabo batuzuza inshingano zo mu buriri mu mudendezo. Ibi ngo bituma bibasenyere ingo zabo.
Uwamaliya Josiane we avuga ko umugabo we yamutaye, kuko ngo iyo yajyaga gutera akabariro yasanga yarumye(imyanya ndangagitsina yarakakaye) bigatuma atiyubakira urugo nk’uko byari bisanzwe. Agira ati: “Nicaraga nkubitwa buri munsi bwakeye nakubiswe bwije nakubiswe amaze kurambirwa ahitamo kunta”.
Rugaza Hussein, ushinzwe ubuvugizi mu Kigo cy’igihugu gishinzwe imibereho myiza y’umuryango (ARBEF) avuga ko nta mpamvu n’imwe yatuma umugore ahagarika imiti yo kuboneza urubyo kuko ngo niba yahawe umuti runaka nyuma ukaza kumugiraho ingaruka agomba guhita asubira kwa mugaga akavuga ikibazo yahuye nacyo hanyuma bakamuhindurira imiti. Agira ati: “Nta mpamvu yo guhagarika imiti uko ushatse kuko iyo mugaga asanze ibinini bigutera ikibazo cyo kuva ashobora kubigukuraho akagushyira ku rushinge rwa mezi atatu”.
Rugaza yongeraho ko ikibazo gikunda kugaragara ari uko iyo umugore ahuye n’ikibazo yihutira kugenda abibwira abandi aho kwihutira kwa mugaga ngo ahindurirwe imiti.
U Rwanda rwashyizeho politiki yo kuboneza urubyaro mu rwego rwo guhuza ubushobozi bw’umuryango n’urubyaro hagatangwa uburere n’uburezi buhagije ku bana b’igihugu. Gusa kugeza magingo aya abagore benshi ntibavuga rumwe kuri iyi miti yo kuboneza urubyaro.


c: text/html

text:
Inyigisho yo ku wa kabiri, icyumweru cya 23 gisanzwe, C, 2013
Ku ya 10 Nzeri 2013 – Yateguwe na Padiri Théoneste NZAYISENGA
AMASOMO: 1º. Kol 2,6-15; 2º. Lk 6,12-19
-
Mushore imizi muri Kristu kandi mube ari We mwishingikirizaho mubifashijwemo n’ukwemera babatoje
Bavandimwe, ejo kuwa mbere twazirikanaga ukuntu Yezu Kristu akomeje umugambi wo kwigisha no gukiza abantu. Uyu mukiro ariko adusaba kuwakira. Kwakira uyu mukiro na byo bigasaba gushora imizi muri Kristu. Uwashoye imizi muri Kristu ntaba akishingikiriza iby’iyi si bihita byaba abantu cyangwa ibintu. Ahubwo abifashijwemo n’ukwemera yatojwe ahora yishingikirije kuri Kristu maze akamubera inkingi yegamiye, urutare yikingamo n’ingabo imukingira. Bene uwo ni we ushimira Imana ubudahwema, ntashukishwe inyigisho z’ubuhendanyi n’ibitekerezo by’ubuyobe bw’abantu; kandi rero bavandimwe, inyigisho z’ubuyobe, z’ubuhendanyi zishingiye ku bitekerezo by’abantu ni nyinshi muri iki gihe, zireze n’abazigana bakazemera ni benshi.
-
Mwagenywe muri Kristu
Pawulo Mutagatifu arifuza gukemura impaka za bamwe mu Bayahudi, batari barahindutse abakristu ku buryo bwuzuye. Bari bakivangavanga. Abo ni bo bumvishaga Abanyakolosi ko ari ngombwa kugenywa, naho Pawulo akababwira ko ibyo nta cyo bimaze. Nyamara si Pawulo Mutagatifu wenyine wamaganaga iyi mico, ibyo yavugaga rwose ntibyari bishya, n’abahanuzi benshi bari baravuze ko kugenywa by’ukuri ari ukugenywa ku mutima. Ni ukuvuga kugira umutima usukuye kandi ukamaganira kure ikibi(reba Yer 4,4;9,24;Ivug 10,16; 30,6). Mu gihe cya Pawulo n’Abanyakolosi kimwe no muri iki gihe turimo si ikibazo cyo kugenywa cyonyine ahubwo hari n’utundi tugenzo tudafite akamaro abantu bubakiraho Iyobokamana. Bamwe bati:” ntiturya ibi, ntitunywa ibi,twubahiriza isabato, tubatizwa mu mazi menshi cyangwa make, turasenga, turabonekerwa, turerekwa, ijuru ryatuvugishije, turigomwa, dutanga ituro,…”. Bene abo Pawulo yabahaye iri tegeko:”ntihakagire ubacira urubanza ku byerekeye ibiribwa cyangwa ibinyobwa, cyangwa se kubera iminsi mikuru, imboneko z’ukwezi n’amasabato. Ibyo byose ni amarenga y’ibyagombaga kuzaba ariko ukuri nyakuri ni Kristu. Ntihakagire kandi ababavutsa amahoro bitwaje utugenzo tudafite akamaro, bagasenga abamalayika, bakirata ko babonekerwa, bakurikije ibitekerezo byabo by’amanjwe. Bene abo bitandukanyije n’umutwe uhuza kandi ukagaburira umubiri wose( Kol 2,16-19), ari wo Kristu na Kiliziya ye.
-
Yasibanganyije urwandiko rwadushinjaga
Mu buzima busanzwe, iyo umuntu afitiye mugenzi we umwenda bandika urwandiko buri wese akarusinyaho. Hanyuma bamara kwishyurana rwa rwandiko bakarushwanyura. Ni ko bimeze no muri Kristu. Urwandiko rwadushinjaga kubera umwenda twari dufitiye Imana ku bw’amategeko yayo tutakurikije, Yezu yarushwanyaguye igihe apfiriye ku musaraba. Pawulo Mutagatifu akoresha rero icyo kigereranyo ashaka kwerekana uburyo Kristu yacunguye abantu bose. Abo yacunguye rero bahamagarirwa kwibumbira muri We no kugaragarizanya ubwo bumwe bw’abana b’Imana.
-
Byose bitangizwe, biherekezwe kandi bisozwe n’isengesho
Mu Ivanjili y’uyu munsi turumva Yezu atora intumwa ze. Ibyo yabikoze amaze gusenga, ndetse ijoro arikesha asenga Imana. Mu Ivanjili ya Luka umwanditsi atubwira rwose ibyerekeranye n’isengesho rya Yezu ubugira incuro 11: ku munsi yabatizwaga na Yohani Batista, igihe abantu benshi bamuhombotseho kugira ngo abumve kandi abakize, mbere y’uko atora intumwa ze, mbere y’uko asaba Petero guhamya ukwemera kwe, ku musozi igihe yihindura ukundi, igihe intumwa zari zigarutse zivuye mu butumwa, mbere gato yo kwigisha isengesho rya “Dawe uri mu ijuru”, igihe asabira Petero ngo ukwemera kwe kudahungabana, mu murima w’imizeti i Getsimani, ku musaraba igihe asabira abishi be n’igihe ashyira roho ye mu biganza by’Imana Se.
Bavandimwe, niba Yezu Kristu Imana rwose n’umuntu rwose asenga mbere, mu gihe na nyuma ya buri gikorwa, twebwe turi bande bo guha agaciro gake isengesho mu bikorwa byacu bya buri munsi? Ni ahangaha ubugambanyi butangirira. Ni ho umuyoboro waduhuzaga n’Imana wangirikira ndetse n’ipfundo ryari ridupfunditse ku Mana rigapfunduka maze ishami ryari ku muzabibu rigasigara rinagana iyo rigize amahirwe ntiryume ngo rihunguke.
-
Icyo Nyagasani agusaba: irinde kuba umugambanyi
N’ubwo Yezu mbere yo gutora intumwa ze yaraye asenga, agatora akurikije ubushishozi n’ubuhanga bwe, kandi akabigirana urukundo n’impuhwe, n’ubwo yamaranye n’intumwa ze imyaka itatu yose zimwigiraho imvugo, ingiro n’ingendo, ntibyatumye hatavukamo umugambanyi. Tugomba rero kwitondera ubwigenge Imana yaduhaye kugira ngo bitatuviramo ubwigomeke bwo soko y’ubugambanyi, bugambanira Imana na mugenzi wacu, bugatesha agaciro icyizere Imana yatugiriye iturema kandi buri wese ikamugenera ubutumwa bumukwiye.
Bikira Mariya aduhakirwe, abatagatifu twizihiza none Nikola, Auberti na Pulkeriya badusabire.
Padiri Théoneste NZAYISENGA

robotstxt: allowed

filter: keep


text:
Abana biga mu mashuri abanza n’ayisumbuye basengera muri ADEPR,Paruwase ya Nyarugunga,umudugudu wa Rwimbogo kuri iki cyumweru basoje inyigisho zabo ku ijambo ry’Imana hifashishijwe bibiliya.
Izi nyigisho zatangagwa mu gihe abanyeshuri bari mu kiruhuko,zikaba zinashojwe kandi ari no mu gihe cyo gusoza umwaka wa 2018,aho bigiyemo inyigisho zibafasha kumenya neza ijambo ryImana.
Mu kiganiro ikinyamakuru cy’Isezerano.com cyagiranye n’umunyeshuri uhagarariye abandi muri izo nyigisho yavuze ko izi nyigisho hari icyo zibasigiye kandi ku buryo bugaragara.
Yagize ati:”izi nyigisho zaradufashije cyane ku buryo buri mwana witabiriye ano mahugurwa agiye afite imirongo yo muri bibiliya yagiye afata,kandi hari n’izindi nyigisho abarimu bacu bagiye baduha ,zirebana nuko urubyiruko rwa gikirisito dukwiye kwifata bihesheje Imana icyubahiro”.
Nyuma yo kuganira n’uyu mwana uhagarariye abandi twegereye umwe mu barimu babo Rugamba George atubwira ko intego y’izi nyigisho ari ugufasha abanyeshuri bari mu biruhuko mu rwego rwo kugirango bamenye ijambo ry’Imana.
Ati:”Izi nyigisho zari zifite intego yo gufasha abana bari mu kiruhuko kumenya ijambo ry’Imana ,bakamenya no gusenga kugirango barusheho gutegura neza no gutekereza bityo imbere yabo hakazaba heza”.
Uyu mwarimu akaba n’umuyobozi wari ushinzwe kino kikorwa yakomeje avuga kucyo izi nyigisho zaba zisigiye aba banyeshuri bari mu kiruhuko.
Ati:”izi nyigisho zibafashije kuba nabo bagira iyerekwa ry’icyo bazaba mu gihe kiri imbere ,kuko bize uburyo bakwiye kwitwara mu buzima busanzwe bwa buri munsi no gusenga ,twizeye rero ko bizagira umusaruro mwiza”.
Buri gihe mu mpera z’umwaka haba hari ibiruhuko by’abanyeshuri,aho bamwe bavuga ko baba bahugiye kureba za filime ,abandi bakazerera bishobora kuba byaba intandaro yo kwiga ingeso zitari nziza.Umudugudu wa Rwimbogo wo wiyemeje ko iki gikorwa kizajya gikorwa buri mwaka mu kiruhuko.


text:
Umusaza w’imyaka 99 ngo yari afite umuvandimwe wagizwe Umututsi we aba Umuhutu
Umusaza w’imyaka 99 y’amavuko, Pascal Gashara utuye mu mudugudu wa Julu mu kagari ka Nkingo, umurenge wa Gihinga ho mu karere ka Kamonyi avuga ko yari afite umuvandimwe we wagizwe Umututsi we n’abandi bavandimwe babo bose bagasigara ari Abahutu.
Gashara wavutse mu mwaka wa 1914 avuga ko ubwo Ababiligi batangiraga gucamo abice Abanyarwanda yari mukuru azi ubwenge kuko yari afite hagati y’imyaka 20 na 30.
Ngo bafashe mukuru we wari utunze inka ziri hejuru y’icumi, bamugira Umututsi naho abandi bavandimwe babo bose, kimwe n’ababyeyi babo basigara mu bwoko bw’Abahutu kuko bari abakene batunze inka nke ndetse bamwe ngo nta n’imwe bari batunze.
Uyu mukuru wabo akijya mu bwoko bw’Abatutsi; abavandi be bahise bamufata ukundi. Gashara ati: “twamubonaga nk’umuntu wisumbukuruje.”
Uyu musaza yabyirutse ku ngoma y’umwami Yuhi wa IV Musinga; ingoma yaranzwe n’ibihe byakomereye Abanyarwanda kuko ariho habaye intambara yo ku Rucunshu yari ishyamiranije abana b’umwami Rwabugiri.
Iyi ntambara ifatwa nk’imwe mu ntambara zakoze amateka mabi kurusha izindi mu Rwanda ndetse ku ngoma y’uyu mwami akaba ariho abazungu babashije kwinjira mu Rwanda bakazana amacakubiri mu Banyarwanda.
Nyuma ku ngoma y’umwami Mutara III Rudahigwa wazanye impinduka nyinshi mu gihugu, harimo no guca ubuhake, mukuru wa Gashara wari waragizwe Umututsi nawe yasabwe kugabana n’abo yari ahatse, ahita asubira kuba Umuhutu.
Si mukuru wa Gashara wihutuye gusa kuko ngo hari n’abandi bagenzi be yamenye babaye Abatutsi kandi barabarizwaga mu cyiciro cy’Abahutu ndetse bakaza no gukomeza kwitwa Abatutsi.
Umwami Mutara III Rudahigwa kandi yakuyeho “ikiboko” abazungu bakubitaga Abanyarwanda batatunganyaga neza ibyo babaga babategetse gukora nko guhanga no guharura imihanda.
Gashara avuga ko hari igihe umuntu yajyaga akubitwa kuko atazanye n’umugore we cyangwa umugore we yatinze kuhagera. Avuga ko uwabaga yihishe inyuma y’iki kiboko bakubitwaga yari umuzungu witwaga ngo “Zezefa”.
Ku byamubayeho we ku giti cye agira ati: “hari ubwo jye na murumuna wanjye twagiye guharura umuhanda Data ataraza turakubitwa ngo Data ntaraza”.
Uwarwanije ibi byose ngo ni umwami Mutara III Rudahigwa kuko yarwanije iki kiboko, Abanyarwanda bakabona amahoro. Nubwo yaje kwivuganwa n’ababiligi nk’uko bamwe mu banyamateka babigaragaza.
Gashara atuye hafi y’umusozi wamenyekanye cyane mu mateka y’u Rwanda witwa Julu rya Kamonyi kuko wari utuyeho umwami Yuhi Mazimpaka wari uzwi nk’umwami w’umuhanga mu bisigo kandi akaba yaranagize ikabazo cyo kurwara mu mutwe ari nabyo byakomotseho gutanga kwe (gupfa kwe).
Nk’uko Gashara akomeza abitangaza ngo uyu musozi wa Julu wanabayeho ingo zitandukanye z’abami b’u Rwanda kuko ngo wari umusozi abapfumu b’ibwami berekanaga ko ufite imitsindo.
Usibye umwami Mazimpaka, abandi bami bahagize ingo bita iz’imitsindo, barimo n’umwami Ruganzu Ndori bivugwa ko yari umwami wari ufite ubushobozi budasanzwe kuko hafi aho hari urutare bivugwako rwishushanijeho ibirenge bye ubwo yarukandagiragaho ndetse hakaba n’igisoro yabugurizagaho.
Abandi bagize ingo aho ngo barimo uwitwa Mutara Rwogera, Kigeli IV Rwabugiri wamenyekanye cyane ku kwagura igihugu ndetse n’umwami Yuhi Musinga.
Uyu musaza uvuga ko ari mu banyarwanda bake babayeho ku ngoma nyinshi kurusha abandi, ngo ubutegetsi yabayeho bukamunogera ari ubwa Leta y’Ubumwe bw’Abanyarwanda kuko nta vangura yabonyeho.
Ati: “ubu nta Muhutu nta Mututsi ahubwo hariho Kanyarwanda”. Ikindi avuga ko ashima ni uko Abanyarwanda bafatwa neza, ati: “ubu mbona mutiweli nkivuza”.
Ibanga avuga ko ryatumye aramba ngo ni uko mu buto bwe baryaga neza kurusha uko abubu barya, ati: “cyera inka yose twayiryaga turi umuryango wacu gusa, ariko ubu barya ubugari ntibarya inyama kandi ku bwacu izo nyanya ntizari wakaduka”.
Gashara abana n’umufasha we nawe ushaje, ntibigeze bagira amahirwe yo kubyara; ari nacyo kintu kimushengura umutima we n’umufasha we nk’uko babyitangariza.
Gerard GITOLI Mbabazi
Ibitekerezo ( 9 )
iborero nibyotugomba kurenga njyewe nabonye ntanyungu yokwihisha mubwoko nonese byarikuba bibi iyo hazakuba habamo noguhitamo ubwoko umuntu avukana nahose kontawe ubigiramo uruhari twaboa twirataniki nubundi erega amaherezo ushoborakugira uwouziza ubwoko ariko amaherezo uramusanga
Umutware Fransisko RWABUTOGO Ya rwanije ivangura yanga ko baducamo ibice ngo batugire nka b’abafurama na ba wallo ariko yarabizize nubwo yatumye urwanda n’uburundi tugira abakiristu 90% anahabwa umudari w’ishimwe na papa 1940 atsinda urugamba nta maraso amentse , Nturo ya Nyirimigabo nawe yatyashe abemezaga Ibuku ababwira ati:ko abanyarwanda tuzinanye barashaka kutwandikira iki?, ibi yabivuze atarigeze ajya mu ishuri, arangiza agira at: uru rwiri murengejeho n’uko nzaba ntahari ngo mbakore ku matama, byose byarateguwe rero kandi igihe kirekire. tumenye ko umunyarwanda yarangwaga n’
TUGE TUZIRIKANA KO TWESE TWAREMWE NI IMANA BIZADUFASHA
Njye rwose ndashaka kumenya amakuru ahagije kuntambara yo kurucunshyu kubera nicyogihe basogokuru bahungiye muri congo, twaje murwanda numva nzabaza amateka ariko nabuze uwayabwira neza, ikindi nzi nuko hari abavandimwe bacu basigaye murwanda ntamahirwe nagize yo kubamenya.
Waruziko umusaza ugeze kuririya myaka arink’Umwana adashobora kubeshya. Kinywa ya mzee ina nuka lakini yasema ukweli Proverbe Swahili.
niyihangane ariko yanabigiriyemo Imana
urebye uko asa wabona ari umututsi!ubwo wasanga koko umututsi wabaga umukene yarashyirwaga mu bahutu naho umuhutu yakira agashyirwa mu batutsi!!! uwanyereka uwo musaza namubaza byinshi, sogokuru wanjye we yashaje ntaramenya ubwenge!!!
ESE UYU MUSAZA YABA ASOBANURA NEZA KO HUTU TUTSI KO BYARI INZEGO Z’IMIBEREHO?
None se uyu musaza muragirango avuge koko ko hari ingoma iruta iyi??? Iya Rudahigwa ayinenga iki uretse iby’abakoroni bakoraga???


text:
Ibi byagaragajwe kuri uyu wa Mbere tariki ya 11 Ukwakira 2021 mu nama y’Umutekano yaguye y’Intara y’Iburasirazuba yabereye mu Karere ka Kayonza. Iyi nama ikaba yariteraniyemo abayobozi batandakunye guhera ku Ntara kugeza ku Murenge barebera hamwe uko umutekano wifashe, ishyirwa mu bikorwa ry’imihigo, uko icyorezo cya Covid-19 cyifashe n’ingamba zo gukomeza kukirwanya.
Mu bibazo by’ingenzi byayigaragajwemo harimo ikibazo cy’imanza za Gacaca zitararangira nyinshi zituma iyi Ntara iza imbere mu kugira imanza nyinshi zitararangira zingana 14.872 igakurikirwa n’Intara y’Amajyepfo ifite imanza 2867, Umujyi wa Kigali ni uwa gatatu n’imanza 2302 hagakurikiraho Intara y’Iburengerazuba ifite imanza 748 na ho Intara y’Amajyaruguru ni yo ifite imanza nke 293.
Umuyobozi w’Akarere ka Gatsibo, Gasana Richard, gafite imanza 7 818 zitararangira, yavuze ko batangiye bafite imanza nyinshi z’imitungo bagomba kurangiza bikoma mu nkokora kurangiza izi manza, yavuze ko inyinshi muri izi manza ziganje mu mirenge ine irimo Muhura, Kiziguro, Kiramuruzi na Murambi.
Yavuze ko bimwe mu byatumye izi manza zitinda kurangira harimo izari zitujuje ibisabwa zasizwe na ba Perezida b’Abunzi, uwatsinzwe adashobora kuba yaboneka kandi nta n’umutungo yasize aho bamwe bapfuye abandi bakajya kuba hanze y’igihugu n’izindi mbogamizi nyinshi zatumye hagaragara imanza nyinshi zitarangijwe.
Umuyobozi w’Akarere ka Bugesera, Mutabazi Richard uyobora Akarere kari imbere mu kurangiza imanza yavuze ko bashatse abafatanyabikorwa babafasha biha ibyumweru bibiri ntibyarangira biha ibindi byumweru bibiri bakemura imanza zashobokaga gukemurwa.
Ati "Ibyo rero byatumye dukemura imanza zose zasabaga umwanya no gutumira abantu kugira ngo zikemurwe bituma dusigarana imanza 580 zitujuje ibisabwa, izo ni zimwe zidafite kashe mpuruza, zimwe Abunzi batasinye bamwe barapfuye abandi baragiye, zimwe uregwa atamenyekana neza, aho rero ni bwo imirenge yabyinjiyemo itangira guhuza abantu bamwe bakumvikana abandi bakishyura."
Meya Mutabazi yavuze ko kuri ubu basigaranye imanza 169 kandi nazo ngo biyemeje kuzirangiza mu gihe kitarenze ukwezi kumwe kuko babonye ko bishoboka cyane.
Guverineri w’Intara y’Iburasirazuba, Gasana Emmanuel, yavuze ko kuri ubu bihaye ukwezi kumwe ko kuba bakemuye zimwe mu manza bigaragara ko bishoboka ko zakemurwa izizasigara ngo bazifashisha izindi nzego zibagire inama icyakorwa.
Yagize ati "Twasabye ko ukwezi kutarashira ibishobora kurangizwa byarangizwa kandi habayeho kwiyemeza kugeza ku mirenge, twabasabye ko bakongera bagasuzuma neza muri bwa buryo bwo kwishakamo ibisubizo izindi manza zidafite ibimenyetso bihagije hari uburyo byakurikiranwa bikarangizwa nabwo birangizwe ariko noneho izindi zidafite ibimenyetso bihagije twashyizeho komisiyo irimo RIB, Abashinjacyaha, komite z’umutekano kugira ngo Intara ibihuze ijye kugisha inama Minisiteri y’Ubutabera n’iy’Ubutegetsi bw’Igihugu icyakorwa kuri izo dosiye nke zizasigara."
Kuri ubu Akarere ka Gatsibo ni ko kabarurwamo imanza nyinshi za Gacaca zigera 7818 gakurikirwa na Rwamagana ifite imaza 4257 kagakurikirwa na Kayonza ifite imanza 2277.
Inkiko Gacaca ni umwihariko w’Abanyarwanda mu kwishakamo ibisubizo bikwiye bishimangira ubumwe n’ubwiyunge binyuze mu butabera bwunga.


text:
Imodoka yo mu bwoko bwa Fuso ifite ‘plaque’ “Rac 151q†yaturukaga i Nyamirambo, mu gitondo cya kuri uyu wa Gatandatu tariki 23 Nyakanga yabuze feri igonga abantu 8 bajyanwa kwa muganga bakomeretse cyane. Ngo hari umumotari n’uwo yari ahetse bashobora kuba bahise bapfa.
Iyi modoka yaturukaga mu muhanda mugari wa kaburimbo uva Nyamirambo ugana Nyabugogo. Impanuka yabereye mu Murenge wa Rwezamenyo, hepfo gato y’ikiraro cyo kwa Mutwe.
Ababonye iyi mpanuka bavuga ko imodoka yaturutse i Nyamirambo kwa Gisimba yabuze Feri, Umushoferi ngo yamanutse ruguru agendaga avuza induru kugira ngo abantu bave mu nzira.
Abakomeretse bakaba bahise bajyanwa kwa muganga harimo umupadiri , umubikira n’akana gato bari kumwe mu modoka yo mu bwoko bwa RAVA4 yangijwe cyane n’iyi Fuso.
Iyi nkuru turacyayikurikirana……….


text:
Navukiye mu Budage, ababyeyi banjye bimukira i Montreux mu Busuwisi ubwo nari mfite imyaka 13. Imyaka ibiri yakurikiyeho, twese nta n’umwe ubyiteze, Mama wacu yahise asezera ku muryango wacu atandukana na Papa, araduta arigendera.
Mbere yo kugenda ariko babanje kuduhitishamo, niba tujyana nawe kuko yari agiye muri Pension cyangwa se niba twihitiramo kwigumira mu Busuwisi tugasigarana na Papa wacu.
Ariko kuko ariyo twari tukiza mu Busuwisi, twihitiyemo kwigumanira na Papa. Nyamara byarampungabanyije kuko icyizere n’uburere nari nteze ku babyeyi bombi byahise kiyoyoka, ibyo binaba intandaro y’ibibazo bikomeye byambayeho byo kumva nanze igitsina gore.
Nubwo nari umukobwa ariko nabonye imyitwarire ya Mama muri uko kuduta bituma numva nanze igitsina gore aho kiva kikagera, ndetse nanjye ubwanjye ndimo ntangira kwiyanga. Kuba ndi umukobwa sinabyakiraga neza, bituma nitera icyizere burundu.
Uko kwanga urunuka umubiri wanjye w’’umukobwa byatumye njya mu bitekerezo byo kwiyahura, mu rwego rwo kugenda nisenya gahoro gahoro ndabanza niyogosha umusatsi wose ngira ngo nse n’abahungu hatagira n’ ikimenyetso na kimwe cy’abakobwa kingaragaraho.
Ubwo nari mfite imyaka 20, nakomeje kwigendanira n’abahungu cyane, nguma no gushakisha urukundo muri bo, kugira ngo mbone nabona amahoro, nkumva nkunze abahungu,ndetse umuntu w’igitsina gabo namubona nkumva namwegera tukaganira, nyamara hagira umukobwa unyegera nkumva namuhunga.
Nyamara uko gusabana cyane n’abahungu n’abagabo ntibyatinze kungiraho ingaruka zitari nziza kuko naje kwisanga natewe inda n’umugabo waje anyereka ko anyitayeho cyane, ko ankunda, ndetse ko azajya angira inama. Nyuma yo kunter ainda ariko nibwo yaje kumbwira ko yashatse umugore ndetse ko babyaranye gatatu.Ubwo ibyo byasobanuraga ko adashobora kungira umugore we.
Nkibyumva naguye mu kantu mbura icyo nakora!!!! Nkuremo inda se ? Icyo gitekerezo ndakirwanya. Uko niko naje kubyara Delphine umwan wanjye. Ntekereza ko uwo mwanzuro wo kudakuramo inda ya Delphine ari umwe mu myanzuro y’ubwenge nafashe.Ukaba wari mu bushake bw’Imana.
N’ubwo nanjye nari nkiri umwana byari ngombwa ngo mubyare kuko Delphine nawe yavutse mu bushake bw’Imana, ikaba imufiteho umugambi, kuko nta kijya kubaho Imana itacyemeye .
Umunsi umwe, narebye mu kirahure cy’inyuma cy’imodoka y’ivatiri y’umuturanyi, naje kubona igipapuro gitangaza ko hari buze kuba Firime yitwa : " Dieu en Enfer " bivuga ngo : "Imana mu muriro utazima ". Nagiye kureba iyo Firime yaje kunyigisha cyane.Iyo firime yerekanaga ko Imana yemera kujya mu muriro utazima ikajya gukuramo umwana w’umuntu uri guhiramo ikamutabara.
Ibyo byashakaga Kwerekana icyubahiro cyinshi Kristo yasize mu ijuru, akemera kuza hano mu isi y’umwijima, akaza gushaka no gukiza icyari cyazimiye. Iyi si yacu uyigereranyije n’ijuru Umwami wacu yabagamo akaba ariyo bagereranyaga n’Umuriro utazima Imana yemeye kuzamo.
Muri icyo gihe nari mu bantu bibwiraga ko hari ukuntu ngomba guhinduka cyane ngakora ibintu byiza cyane kugirago Imana ikunde inyemere ndetse inyakire mu bantu bayo.Nyamara narishukaga.
Umunsi umwe,binyuze mu magorwa menshi, naje gusobanukirwa ko Imana yiteguye kunyakira uko nari ndi kose, n’ ibyaha byanjye, ibitekerezo byanjye byo kwiyahura, kwisenyagura siniyiteho, n’andi makosa yanjye uko angana kose. Uwo mwanya nahise numva akanyamuneza, ntangira kurira ariko kubera umunezero, ariko kandi mfite n’isoni z’inshuro narwanyije Umwami wanjye.
Uhereye uwo munsi,ubuzima bwanjye bwarahindutse cyane. Imana yakoze umurimo ukomeye mu bugingo bwanjye, impanaguramo icyufuzo nari mfite cyo kwiyahura.. Inyigisha kwiyakira uko ndi kose, Ituma n’iyunga n’umubiri wanjye, numva nakiriye neza kuba ndi umukobwa, ubundi inkiza ya myanzuro nari narafashe yo kutiyitaho nkiyangiza. Urukundo rwe rutangaje, nsigaye nifitiye, niyo ntego y’Imana mu kubaho kwanjye. Icyifuzo mfite ni uko namwe mwabyakira bikabagirira akamaro.
Umwami Imana abane amwe.


text:
Last updated on April 2, 2021
Ndahamya ntashidikanya ko umuntu ari kimwe mu biremwa bifite ubushobozi bwo kuyobora isi. Umuntu yakoze ibintu bitandukanye nka mudasobwa ndetse n’irindi koranabuhanga ritandukanye.
Ese nibyo koko ikiremwamuntu gifite ubushobozi bwose bushoboka? Cyangwa n’inyamaswa zifite ibindi zirusha umuntu?
Igisubizo ni kimwe, inyamaswa zifite ubushobozi karemano zifitemo zibufasha kubaho haba mu bwirinzi cyangwa se mu mibereho ya buri munsi.
Reka turebere hamwe ibintu ibindi biremwa birusha umuntu.
#1 Kuryama
Turabizi twese ko umubiri ukenera kuruhuka kugira ngo ukore neza. Niyo mpamvu buri joro ari nk’itegeko ko umuntu aryama kugira ngo abashe gutora agatege k’undi munsi ariko hari igihe umuntu muzima atarenza.
Iki gihe ntago ari ntarengwa ku nyamaswa zose, kuko igifwera(Snail) cyangwa se ikinyamunjonjorerwa gifite ubushobozi bwo gusinzira imyaka 3 nta gukanguka.
#2 Gusimbuka
Ushobora kubona umuntu asimbuka bikagutangaza ukabona bidasanzwe. Burya umuntu nta bushobozi afite bwo kuba yahangara inyamaswa zimwe na zimwe haba mu gusimbuka umurambararo(Long Jump) no kujya hejuru(High Jump).
Ingwe yo mu rubura(Snow Leopard) iboneka mu bice by’amajyepfo yo hagati mu bice bya aziya, ishobora gusimbuka kugeza kuri metero 15 z’umurambararo, agahigo gafitwe n’umuntu ni uwitwa Mike Powell wagejeje kuri metero 8.95.
Izindi Nkuru:
#3 Kwiruka
Ntuzagerageze kwirukankana n’urutarangwe(Cheetah) na rimwe kuko igihe uzaba ufite cyo kuba uri imbere y’iki gisimba kibarirwa ku mitwe y’intoki. Cheetah nicyo gisimba kihuta cyane mu bigendera ku butaka.
Cheetah ishobora kwiruka kuva ku muvuduko ubarirwa hagati y’ibilometero 110-120 ku isaha, ariko mu guhaguruka ishobora kugeza ku muvuduko w’ibilometero 96 ku isaha mu gihe kitageze ku masegonda 3.
#4 Guterura n’ingufu
Abantu bagenda bagaragaza ubushobozi budasanzwe mu kwikorera no guterura, kugeza ubu umuntu witwa Lasha Talakhadze yabashije guterura ibiro bigera kuri 267.
Inzovu ni imwe mu nyamaswa zifite ubushobozi mu bijyanye no guterura kuko ishobora guterura ibiro birenga 317, ikoresheje umutonzi wayo.
#5 Kureba
Kimwe mu bice by’umuntu bikora cyane n’ijisho ribamo kubera ko ushobora kureba ibintu biri kure ariko hari aho ubushobozi bwa muntu burangirira ariko inyamaswa zo zirenza.
Kagoma(Eagle) ni inyoni ihiga ikaba ifite ubushobozi bwo kureba amabara neza kurusha uko abantu bayabona ndetse iyi nyoni ireba mu buryo bwa Ultraviolet(Uduce duto tw’urumuri umuntu atabasha kubonesha amaso).
Abantu usibye ubushobozi bw’imitekerereze(Intelligence) bifashisha bigatuma batandukana n’ibindi binyabuzima ariko ubundi ubushobozi bw’umubiri ugereranyije n’inyamaswa zitandukanye usanga buri hasi cyane.
Ese wumva umuntu abaye afite ubushobozi nk’ubw’izindi nyamaswa isi yaba imeze ite magingo aya? Dusangize igitekerezo kuri iyi nkuru!
Ubaye ukunda inkuru zacu, ushora kujya kuri liste y’abasomyi ba Menya ukajya ubona inkuru zikurikira bikoroheye:


text:
Ni mu gitaramo cyabereye kuri Serena Hotel kuri iki cyumweru tariki ya 20 Ugushyingo 2016, Umuhanzi Cécile Kayirebwa yizihije isabukuru y’imyaka 70 y’amavuko. Cecile yavutse tariki ya 22 Ukwakira 1946,ni ukuvuga ko yizihiza isabukuru ye buri ku wa 22 Ukwakira buri mwaka.
Ni igitaramo yafashijwemo n’abandi bahanzi ari abakizamuka nka Deo Munyakazi, Cyusa Ibrahim, Jules Sentore na Eric Ngagare. no mu bakuze baririmba ijyana ya gakondo nka Masamba,Muyango,Mariya Yohana. Banasusurukijwe kandi n’itorero Inganzo ngari
Cyari igitaramo kidasazwe cy’inshuti,abavandimwe n’abahanzi. Cyashushanyaga uko hambere Abanyarwanda bataramaga umwe agakora mu muhogo mu buryo bwe, abandi bakivuga, abahanzi b’imivugo bagakora mu nganzo ndetse n’abazi kubyina no guhamiriza bakiyerekana gitore’.
Umuhanzi Cécile Kayirebwa amaze imyaka 30 mu muziki,aho yamamaye cyane mu ndirimbo nyinshi zirimo nka Inganzo,Rwanda ‘Impuruza’, ‘Urubambye Ingwe’, ‘None Twaza’,Numukobwa ,Umulisa n’izindi.Amaze gukora alubumu 8, aho iyo aherutse gusohora yayise Urukumbuzi igizwe n’indirimbo 11.
Mu buhanzi bwe, Kayirebwa amaze kumurika Alubumu umunani; zirimo Ibihozo, Interuro, Intambwe, Amahoro, Imyaka 20 Ishize,Rwanda n’Intego.
Yamenyekanishieje umuziki nyarwanda mu mahanga,awukundisha abanyamahanga benshi. Ari mu bahanzi bamenyekanishije cyane ubwiza bw’umuziki gakondo w’u Rwanda mu mahanga.
Tariki ya 22 Ugushyingo ni umunsi mukuru wa mutagaifu Ceciliya, Kayirebwa nawe afata uwo mutagatifu nk’umurinzi we,nkuko Ceciliya ari we murinzi w’abahanzi bose.
Kayirebwa yibukije ko mu muryango we na bo bataramaga. Aha yibukije ko na papa we yari umuhanzi kandi ko bataramaga mu rugo bakanarara inkera nyarwanda. Yongeyeho ko kuririmba kwe ni umurage yasigiwe n’ababyeyi.
Hamwe n’umuryango CEKA I RWANDA bashimiye ababafashije mu gutegura igitaramo nka Brussels Airlines na Serena Hotel Kigali.


text:
Abakiristo benshi bemeza ko inzego z’amadini ya gikristo zigomba gutangira vuba gushyira mu bikorwa ingamba zo gukumira ibikorwa by’uburiganya by’abahanuzi n’abashumba bamwe na bamwe, biyoberanya n’kabamarayika kugira ngo bakore ibikorwa byinshi biteye isoni.
Bibiliya iburira ko “mu minsi y’imperuka hazabaho ibihe bibi, kandi benshi bazava mu nzira yo gukiranuka. Hazabaho abantu bigira intama kandi ari impyisi mahuma zishaka kubeshya abantu. "
Umuvugabutumwa w’imyaka 53 yakoze amahano atera inda abagore bagera kuri 20 basengera mu itorero rye arangije ashinja umwuka wera ko ariwo watumye akora ibyo.
Nkuko byatangajwe, umushumba mukuru w’itorero rya “Vineyard Ministry of the Trinity Holy” rifite icyicaro i Enugu, muri Nijeriya, Timothy Ngwu, yemeye ibi avuga ko ibyabaye byatewe n’umwuka wera.
Polisi yagize icyo ivuga kuri uru rubanza yasobanuye ko pasiteri yavugaga ko ari umukristo ndetse ko ibyo yakoze kwari ugukurikiza amabwiriza y’Imana.
Uyu Pasiteri yemeje koijambo ry’Imana ngo "mubyare mwororoke", ariyo mpamvu yakoze gushaka kw’Imana agatera inda umuntu uwo ari we wese watoranijwe ndetse ko umugore wese akwiriye kubyara,yaba abishaka cyangwa atabishaka.
Iperereza ryakurikiyeho ryagaragaje kandi ko umugore wa pasiteri atishimiye cyane imyitwarire ye maze amushyikiriza abashinzwe umutekano kugira ngo bamuhane.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Gisagara: Minisitiri w’Intebe yibukije ko gutera ibiti by’imbuto ari ingenzi mu kurwanya imirire mibi
Ubwo yagiriraga uruzinduko mu karere ka Gisagara mu murenge wa Kansi, Minisitiri w’Intebe Dr Edouard Ngirente, yabwiye abaturage ko bagomba kwita ku mirire y’abana ngo barusheho kurwanya imirire mibi mu bana bato, bakanita ku mibereho y’abo mu ngo zabo, aho yabasabye gutera ibiti by’imbuto mu ngo.
Muri uyu murenge yasuye imidugudu ibiri yo mu kagari k’Umunini aho yasuye urugo mbonezamikurire y’abana bato (ECD), akagaragarizwa uko abana bitabwaho by’umwihariko mu mirire ngo harusheho guhashywa igwingira n’imirire mibi mu bana.
Nyiramfura Marie Louise uyobora uru rugo mbonezamikurire y’abana bato, avuga ko kuba abana baza mu irerero, bifasha ababyeyi babo kumenya kwita ku mirire ya bo. Ati: "Iyo umwana ageze hano kuko hari umunsi w’igikoni cy’umudugudu, ababyeyi baraza, abajyanama b’ubuzima bakadufasha, bigatuma ababyeyi bamenya gutegura indyo yuzuye, hari n’ubundi bumenyi butandukanye bahabwa, bigatuma babategurira ejo heza".
Mu butumwa bwe, Minisitiri w’intebe yagize ati "Umwana wariye imbuto agira imirire myiza, ariko kandi urugo rurimo imbuto bashobora kuzigurisha bakaba bakwinjiza amafranga abafasha mu kwiteza imbere, buri rugo nibura rukagira ibiti bitatu by’imbuto".
Minisitiri Ngirente kandi yasabye abaturage gukora ibimoteri bibafasha kubona ifumbire, ndetse nabyo bakaba babiteraho ibiti cyangwa se imboga kugirango ifumbire ikomeze gufatwa neza. Avuga ko n’ubwo ibiti by’imbuto bitatu ari ibyo buri rugo rugomba kuba rufite, ko bibaye byinshi byaba byiza kurushaho, kandi ko umuturage wabura ingemwe zo gutera yazisaba ubuyobozi kuko buzifite.
Minisitiri Ngirente n’abandi barimo umuyobozi wa RAB, Dr. Patrick Karangwa, batanze urugero batera ibiti mu mirima y’abaturage


text:
Ikigo cy’Abadacogora n’Intwari cya Caritas Kigali cyasubije abana 20 mu miryango nyuma yo guhabwa uburere bwiza mu ishami ryacyo riherereye mu Murenge wa Rweru mu Karere ka Bugesera.
Tariki ya 28/01/2019 aba bana basubijwe mu miryango yabo nyuma y’amezi 6 bari bamaze bagororerwa mu kigo cya Caritas Kigali giherereye mu Murenge wa Rweru Akagari ka Nyiragiseke mu Karere ka Bugesera.
Aba bana uko ari 20 barimo abakobwa 7 n’abahungu 13.Muri bo 15 bazakomeza gufashwa kwiga mu mashuri y’imyuga, abandi basubizwe mu mashuri abanza.
Umuyozi wa Caritas Kigali Padiri TWIZEYUMUREMYI Donatien zimwe mu mpamvu atanga zituma abana basubizwa mu miryango ni ukugira ngo babashe gukura neza bahabwa urukundo n’ababyeyi babo ndetse bagakurana n’abavandimwe babo kuko mu muryango ariho umwana ahabwa byose cyane cyane urukundo.
Ati “Umwana tumukura mu muhanda ariko tukanamuherekeza muri byose kugeza tumusubije mu muryango we kugirango arererweyo”.
Inyigisho baherewe mu kigo cya Nyiragiseke zibafasha guhinduka bakiyakira bakabasha gusubizwa mu miryango yabo bakarererwamo ntibongere gutekereza ubuzima bwo mu muhanda.
Umwana witwa DUFITUMUKIZA Bosco wo mu muKarere ka Bugesera, mu Murenge wa Rilima mu Kagari ka Nyabagendwa yishimiye ko yongeye guhura n’umubyeyi we nyuma yo kuva mu buzima bwo mu muhanda.
Avuga ko inyigisho bahabwa zibafasha kwiyakira no kumenya kwihanganira ubuzima umuryango we ubayemo bigatuma badasubira mu buzima bubi bwo mu muhanda bavuyemo.
Ati “ iyo batujyanye Nyiragiseke baratwigisha bigatuma duhinduka ndetse tukanahindura imyumvire ariko icyambere batwigisha n’ibyiza byo kuba mu muryango”.
Zimwe mu nyigisho zamuhinduye nuko yamenye ko mu muryango ariho baherwa uburere bwiza batabukura mu muhanda, niho bigira gukora imirimo y’amaboko, bakahabonera urukundo rw’abavandimwe ndetse n’ababyeyi bigafasha umwana gukura neza.
Umubyeyi we nawe yishimiye kongera kubonana n’umwana we nawe yiyemeza gukomeza kumukurikirana mu burere bwe umunsi kuwundi kugirango atozongera kugira impamvu zimusubiza mu buzima bwo mu muhanda.


text:
Nka “Ni Nyampinga”, zirikana ko uri uw’agaciro cyane. Zirikana ko wahindura ubuzima bwawe, maze ugahindura umuryango wawe. Kubera iyo mpamvu, byiyumvemo, ubizirikane buri gihe.
Zirikana ko mu buzima umuntu agomba gukora byinshi. Ukagira indoto, ndetse ukazihindura intego, bityo ugaharanira kuzigeraho. Niba nta ntego y’icyo ushaka kuzaba cyangwa icyo ushaka kuzageraho, bitekerezeho uyu munsi, kuko bizagufasha mu kumenya icyo ugomba gukora gikwiriye ngo uzagere ku ntego yawe, kuko uzaba uzi aho urimo kugana.
Ibuka ko mu rugendo rw’ubuzima umuntu ashobora guhura n’ibibazo, cyangwa ibikomeye. Ariko uge wibuka ko buri muntu, wihereyeho, ashobora kubona umuti w’ibibazo ibyo ari byo byose arimo. Wafatanya n’inshuti zawe cyangwa umuryango wawe mu gushaka ibisubizo. Kubera iyo mpamvu, ntihazagire ibiguca intege.
Zirikana ko iyo ubayeho neza, maze n’umuryango wawe ukabaho neza, bituma igihugu cyose kibaho neza, ndetse n’isi yose muri rusange. Byose bitangirira kuri wowe. Uri umuntu w’agaciro. Ntuzemere ko hagira umuntu uwo ari we wese ukwambura agaciro wifitemo.
Kuko rero ufite agaciro, n’abandi ba “Ni Nyampinga” na bo bakaba bafite agaciro, nimwishyira hamwe, mugakora itsinda, muzarushaho kugira imbaraga zirenze izo wari kuba ufite uri umwe, hanyuma murusheho kubona umwanya nibura rimwe buri cyumweru wo kungurana ibitekerezo, maze murusheho gukora byinshi bibafitiye akamaro mwebwe ubwanyu, hamwe n’ibifitiye akamaro igihugu cyose.


text:
Munyigisho ndende yanyuze kuri tereviziyo ya Authantic , Intumwa y’Imana Paul Gitwaza yigishije cyane ashingiye kungero zigiye zitandukanye ,haba izivugwa muri Bibiliya cyangwa zo mubuzimana busanzwe. Muri iyo nyigisho ndende Intumwa Paul Gitwaza yagiye avuga uko umukristo akwiye kugumya kwegera Yesu. Kandi n’uko yabaho adakangwa n’ibibazo aterwa na Satani ko akwiye kubaho atunzwe no kwizera .
Gitwaza akaba yagarutse cyane ku bantu bagiye bakorerwa ibitangaza harimo nk’uyu muntu wari waratewe n’abadayimoni, ariko Yesu amugezeho abasha gukira maze abantu barahaguruka bajya kubireba bajya aho Yesu ari , bajya kureba uwo muntu wavanyweho amadayimoni .
Basanga yicaye kubirenge bya Yesu , yambaye azi ubwenge nk’abandi baratinya .Uwo muntu wavanywemo amadayimo , Yesu yaramubwiye ati” witahire uge iwawe ubatekerereze ibyakubayeho byose . Uwakuwemo abadayimoni agenda yamamaza ibyo Yesu yamukoreye byose mu mudugudu wose .
Iyi nkuru murayizi mwayisomye muri bibiliya , iyi nkuru yaje Yesu bamaze kumwirukana iwabo I Nazareti , Yesu yirukanywe I wabo aho avuka bamubwira ko batamushaka, bashaka ku mwica , bamuzamura kumusozi muremure kugirango bamutembagaze mu mabuye .Yesu yarazize ijambo rito , kuko Yesu yarababwiye ko ibyo Yesaya yahanuye ko ariwe , ko yababwiye ko abantu Binazareti bagiriwe amahirwe .
Baravuga bati uyu si uwa Yezefu na Maliya ? ntabwo barebye ubutumwa ababwiye ahubwo bahise bareba umuryango aturukamo , bati si avukana naba kuki yigereranya , abasore baramufata , abadamu bavuza induru , bamuzamura kumusozi bashaka kumuta mu manga , kubw’ubuntu bw’imana abacamo .
Mu gihe yari agiye haje umudamu ufite ibibazo , yararwaye imyaka 12, we avuga gusa ati” icyama nkamukoraho ,nubwo iwabo bamwirukanye njye ndamukeneye . Uwo mudamu yafatiranye umuntu mukuru yatumiye Yesu icyo gihe yari afite umwana urwaye .
Umukobwa wa Yayiro Yesu aramukiza ,abantu babona ibitangaza , uko bamwirukanye muri icyo gice cy’iwabo . Abwira abagishwabe ati” muge hakurya , haza abantu benshi , arabagaburira , ibyo ni ibitangaza 3Yesu yakoze .
Muri iki cy’igisho Gitwaza yagarutse no kugitangaza cya kane Aho Yesu yabwira abigishwabe ati” twambuke hakurya kandi ahantu bari bagiye kwambuka byari bitangaje cyane .Yesu avuye mubisilayeli ariko ajya mubanyamahanga batemera Imana, ariko bemera ibigirwamana ,ahantu bakoraga imigenzo ya gipagani .
Abantu batizera Yesu kandi batizera n’Imana , Intumwa Paul yakomeje isobanura ko “ Yesu atari agiye guturayo ahubwo yari agiye kwerekana impuhwe ze ko zigera hirya yabene wabo , hirya y’igihugu cyabo .
Ati “Icyo gihe Yesu yari ananiwe cyane , yari yiriwe akora , icyo gihe umudamu wa mukozeho yabwiye Petero ati” ndikumva imbaraga zimvuyemo , igikorwa cyose cy’Umwuka gitwara imbaraga. Nubwo tudashobora kubyumva ariko igikorwa cyose cy’Umwuka kigira imbaraga cyambura umuntu .
Yesu yari ananiwe ageze mu bwato arasinzira , asinziriye umuyaga uraza mwinshi kugirango umwice .Kuko hakurya bari bamenye amakuru ko Yesu aje , kandi azanye n’abigishwa be , imbaraga z’ikuzimu zitangira kubarwanya hakiri kare kugirango batagerayo . Yesu yari abababaye , kandi arushye asinziriye .
Abigishwa bamenyereye ubwato uwo munsi inyanja irabahindukana , yari inyanja y’iwabo bari bamenyereye . Petero yari uwi Betesayida , ariko yarari Ikaperanawumu kunyanja ,kandi Betesayida sikure y’ikaperenawumu ,bari abana bo mu mazi .
Yesu agenda aryamye mu bwato , mukanya gato inyanja irahinduka , ba Petero bamenyereye amazi , birabananira uwo munsi imbaraga zari mu mazi ntibigeze bazibona imyaka yose babaye abarobyi .
Kandi Yesu yababwiye kwambuka ngo bagende mu gihugu cy’ Abagaderena , cyari igihugu cy’abanyamahanga . Ba Petero bagerageza kurwana n’umuyaga kugeza igihe amazi atangira kwinjira mu bwato , kuko wari umuyaga ukomeye kubuzima bwabo , bariheba cyane kuko bumvaga ko bagiye gupfa .
Bagarura akenge bati” ariko ni dupfa na Yesu arapfa kandi asinziriye , kuko bari baziko yakoze cyane banze kumubuza amahoro , yari yakoze ibitangaza ,yari yabwirije yagaburiye bantu.
N’uko baramubyutsa bati, ese ntabwo utwitayeho ko tugiye kurimbuka , tugiye gupfa nawe urasinziriye , Yesu arakanguka ababaza ati ” ese niki cyabaye , bati dore nawe turamanuka tuzamuka , n’uko Yesu arahaguruka abwira amazi tuza , abwira umuraba uratuza inyanyanja iratuza .
Nawe rero Sinzi ibintu birimo bizamuka mubuzima bwawe sinzi imiraba y’ubuzima urimo gucamo , sinzi ubwoba ufite ubwo aribwo , sinzi amajwi akongorera ayariyo .aho kugitanda cyawe niho Yesu aryamye , aho iruhande rwawe niho Yesu aryamye .
Muri uwo mwanya abigishwa bararebana baribaza bati maze n’umuyaga ni inyanja biramwumvira ?
Umuyaga ni inyanja kumvira bisobanuye iki ? Ni imbaraga ziba ziraho zishobora kumva zifite amatwi , ibintu birimo bikurwanya si imibereho gusa y’ubuzima ,ahubwo hari Umwuka ubiri inyuma .
Hari imyuka iri inyuma yizo ntambara ufite , hari umwuka uri muri icyo kibazo ufite , kubera ikibazo gusa cya kugwiririye cy’imibereho ,ariko hari umwuka ukugendaho ugushaka . ushaka wahaguruka ukawucejejekesha ,cyangwa ukangure Yesu umubwire aceceshe uwo mwuka .
Paul Gitwaza yakomeje asoma mu gitabo cya [Luka 8 :26] haravuga ngo bafata hakurya mu gihugu cyabagadereni giteganye ni I Gareraya ,yomonse imusozi umuntu utewe n’abadayimoni ahura nawe , yaramaze iminsi myinshi yambaye ubusa . Nta nzu yabagamo , ahubwo yabaga mumva .
Gitwaza ati” Uyu muntu wari urimo abadayimo yari avuye mu mudugudu , ntiwaba mu mudugudu udatuye mu nzu yawe . Uyu muntu ashobora kuba yari afite umuryanga , afite umugore , afite ababyeyi , afite umuryango, Imyuka yari muri uwo muntu yari yaramubujije kuba mu nzu .
Gitwaza ati “iyo utangiye kubura amahoro mu nzu yawe haba hari umwuka ubitera , uwo mwuka niwo tugomba kurwanya no kumenagura mu izina rya Yesu , igihe cyose umuntu afite amahoro aruhukira iwe ariko igihe cyose umuntu ari mu ntambara yahungaga iwe .
Uyu muntu yabaga hanze mu mva niho yari yarahisemo , agendagenda mumva buri munsi , bajya guhamba bakamusangayo , ubu muntu bwari bwaragiye imizimu ariyo iba muri we .
Yesu abwira abigishwa be ati ” tuge hakurya nicyo gihe bahuye ni kibazo cy’umuyaga , uyu muntu wabaga mubituro iyo yabonaga abantu yirukaga abasanga kugirango abagirire nabi kuko niwe wari umurimo we .
Bibiliya itubwira ko yikebaguraga akuzura ibisebe , yari ateye ubwoba [Luka 8:28]. Uyu muntu abonye yesu arataka cyane amwikubita imbere ,avuga ijwi rirenga ati” duhuriyehe Yesu mwana w’Imana, ndakwinginze ntunyice urupfu n’agashinyaguro. Abonye Yesu yiruka ajya kumurwanya ageze imbere ye abona harimo imbaraga zimusumba ,abona ari umwana w’Imana.
Abadayimo bari bamurimo, bari bazi Imana isumba byose . Rero Imana wizeye isumba byose , Imana wizeye irakomeye , abadayimo barayitinya . Abadayimoni bazi neza icyo ububabare buvuga iyo akubabaza aba anezerewe .kuko ububabare burayanezeza , kuko amarira yawe nibyo biryo by’abadayimoni , agahinda kawe nibyo biryo by’abadayimo , iyo wuzuye agahinda ukakemerera uba ugaburira badayimoni .
Mu magambo y’ Intumwa Paul Gitwaza yakomeje ihumuriza abantu ati”mu gihe uca mubibazo wiringire Imana , nuca mungorane ushime Imana,nuca mubikomeye ntukemerere Satani ko yuzuza uburemere mu mutima wawe . Ibiryo by’umukiranutsi ni ukwizera , kuko umukiranutsi azabeshwaho no kwizera .
Iyo twabuze umunezero twizera ko ejo tuzawubona , ibyiringira ni igitsika umutima kuri twebwe . mu gihe twizeye Imana , twiringiye ijambo ryayo umutima wacu urakomera.
Satani akabura imbaraga kuko umutima ukomeye , ariko iyo twajyanywe n’ibibazo n’uburemera , turira , tuganya , tuba tugaburira Satani kuko umudayimo azi uko ububabare bumera nawe yasabye Yesu ngo ntumbabaze .
Ariko njyewe nawe tugomba guharanira kubabaza Satani , kuko igihe atubabarije kirahagije . Uyu mugabo wari yuzuye amadayimo yari yararushye cyane , ariko ijisho ry’imbabazi rireba kure cyane . Tegereza igihe kizaza ijisho ry’imbabazi , ijisho ridasanzwe rizatuma Yesu yambuka ,atazanywe ni kindi aje kukubohora izo ngoyi .
Niba ufashijwe niri jambo duhe ibitekerezo , umenyeshe n’abandi .


text:
Ambasaderi wa Suwede yashimye amatsinda yo kubitsa no kugurizanya
Yanditswe na Ingabire Rugira Alice
Ambasaderi wa Suwede mu Rwanda, Jenny Ohlsson, nyuma yo gusura ibikorwa iki gihugu gitera inkunga mu Karere ka Nyamasheke amatsinda y’abagore n’urubyiruko yo kubitsa no kugurizanya.
Abaturage bafashijwe kwishyira hamwe na Suwede binyuze muri World Vision, bigishwa imyuga itandukanye no gukora imishinga.
Amatsinda yatewe inkunga ni 1.518 yo mu turere twa Rusizi na Nyamasheke, akaba yarizigamiye amafaranga asaga Miriyoni 687, akaba yarahawe inguzanyo ya Miriyoni 486.
Abayagize bakaba bashimiwe umuhate n’umurava bagaragaje basabwa kwigisha abandi no kurushaho kumenyekanisha ibyo bakora no gukangurira bagenzi babo ibyiza byo kwishyira hamwe.
Amb. Ohlsson yagize ati: “Ambasade ya Suwede mu Rwanda igamije gufasha u Rwanda kwiteza imbere hahangwa imirimo mishya idashingiye ku buhinzi, tumaze imyaka itatu dukorana n’amatsinda atandukanye muri Rusizi na Nyamasheke binyuze mu mushinga Core ukorera muri World Vision, twabonye byarabaye igisubizo none twahisemo kuwongerera igihe ukaba imyaka cumi n’itanu.”
Yakomeje agira ati: “Turizera ko intego twihaye izagerwaho Abanyarwanda bagatera imbere biciye mu guteza imbere imirimo idashingiye ku buhinzi, ikozwe n’abagore n’urubyiruko, ibyo nabonye byaduhaye ikizere kurushaho, tuzakomeza gufatanya mu kubimenyekanisha mu ruhando mpuzamahanga. ”
Guverineri w’Intara y’Iburengerazuba, Munyantwari Alphonse, arashima abaturage bishyize hamwe bagakora amatsinda yo kubitsa no kugurizanya mu turere twa Rusizi na Nyamasheke kuko byagize uruhare mu guteza imbere abayitabiriye.
Yagize ati: “Amatsinda yo kubitsa no kugurizanya ni igisubizo kuri buri Munyarwanda wese, nta cyo wageraho udashyize hamwe n’abandi, turashima amatsinda yakozwe igihumbi magana tanu na cumi n’umunani muri Rusizi na Nyamasheke, yaje kubyara koperative mirongo ikenda n’ebyiri zikora ibikorwa byunganira ubuhinzi, ubu twishimiye ko hari impinduka, ababarizwaga mu kiciro cya mbere cy’ubudehe barisabira gushyirwa mu cya gatatu”.
Abatuye muri utu turere barashishikarizwa kurushaho kugana aya matsinda, kuko abishyize hamwe kubatera inkunga byoroha kandi bikaba igisubizo kihuse cyo gukemura ibibazo bishingiye ku bukene.
Munyantwari yagize ati: “Iyo batishyira hamwe baba bakiri mu bukene, ni yo mpamvu dushishikariza abantu kwishyira hamwe bagakora bakiteza imbere kuko ibyo gukora birahari kandi byazamura umuntu vuba.”
Nyirabwimana Esther ubarizwa mu itsinda Duharanire Ubuzima ribarizwa mu Murenge wa Kagano mu Karere ka Nyamasheke, we na bagenzi be bishyize hamwe nk’abagore bakora ibikapu nyuma yo gusanga bashoboye, byabagiriye akamaro ku buryo afite inyubako akesha guhuza imbaraga na bagenzi be.


text:
Inyigisho yo kuwa gatatu w’icyumweru cya 29 gisanzwe, ku wa 19 Ukwakira 2016
Isomo rya mbere : Abanyefezi 3,2-12 ; Zaburi 12 ; Ivanjili : Lc 12, 39-48
Muri iyi si, abigishwa ba Kristu twakiriye umukiro, twabikijwe ubukungu, twahawe ubutumwa. Twaragijwe ubukungu bw’agaciro kandi kugirango butugirire akamaro n’uwabuturagije ahimbarwe tugomba kubusigasira tubusangiza bose, ari nako uko bwije n’uko bukeye twihatira kubumenya kurushaho, kuko nta wakwihara imbere y’abandi ngo avuge ko yabukenetse, ko abufite, ko abuzi nk’uko yiyizi.
Ubwo bukungu Pawulo Mutagatifu abwita « Ibanga rya Kristu ». Kristu wamwiyeretse, akamumenya byimbitse, Pawulo ntiyatuza atamumenyesheje abandi, cyane ko we, kubera ingabire y’Imana, yahawe ubutumwa bwihariye bwo kumwamamaza mu mahanga ataramenye Isezeraro Imana yagiranye n’abakurambere.
Kudatuza ni byo ivanjili itwigisha. Si ukudatuza bikura umutima, ahubwo ni uguhihibikana ngo « ingoma ye yogere hose », akaba ari byo ahubwo bidushimisha mu buzima bwacu. Ni byo byishimo by’Inkuru nziza Papa Fransisko adushishikariza.
Icya mbere dusabwa ni ukumenya ko abigishwa ari twebwe. Kenshi iyo dusoma ivanjili iratangira ngo « muri icyo gihe Yezu abwira abigishwa be ». Iyo ntahise niyumva muri abo bigishwa babwirwa rya banga rya Kristu sinshobora kuryumva. Kuko ibanga rya Kristu atari ubumenyi busaba kuminuza, ahubwo ari ubuzima Kristu adusaba kwakira. Uwabwakiriye, ni ukuvuga ubaho uko Imana ibishaka, ni we munyabwenge. Umunyabwenge si uwize ngo aminuze. Abigishwa si intumwa gusa. Zo ni cumi n’ebyiri. Abigishwa ni ababatijwe twese, turi ibihumbi n’ibihumbi.
Ubukungu twaragijwe twe abigishwa twese tugomba kubusangiza abandi. Ariko, nk’uko maze kubivuga, ubwo bukungu bwigaragaza mu buzima, mu buryo bwo kubaho ubana n’Imana. Niba ubukungu rero bwigaraza mu mibereho ya buri munsi, kubusangiza abandi kwa mbere, mbere yo kuba mu magambo avuganye ubuhanga, twabishakira mu buhamya bw’ubuzima bwa buri munsi. Utubonye, uwo tubanye, atubonamo « Undi, Umuntu w’Imana», mbere y’uko dutangaza Izina rya Yezu.
Ivanjili y’uyu munsi irashimangira iyo nshingano. Turi abigishwa, ariko Umwigisha Yezu Kristu, kimwe na Se, Imana Data Umuremyi, aduha gukora byose mu bwigenge. Ubwo bwigenge rero butuma hari aho tugera ntitwibuke ko ubukungu dufite, ubukungu bwo gukurikira Umwigisha w’igitangaza udukunda kugera ubwo adupfira ; ubukungu bwo kuba turemye mu ishusho y’Imana no kugira ubutware ku byaremwe byose ; ubukungu bwo kuragizwa abavandimwe ku buryo bashobora kumererwa neza cyangwa nabi kubera uko tubabaniye, ku buryo yemwe bashobora no kubona ubuzima cyangwa bakabubura tubigizemo uruhare…; hari igihe kigera tukibagirwa ko ubwo bukungu bwose ari indagizo bigatuma tuba ibyigenge. Iyo twemeye kuba abigishwa, gusigasira ubuzima bwacu, ubw’abavandimwe, ubw’isi dutuye bihita biba inshingano, ku buryo kuba maso bitavuze kurangamira ijuru gusa ; ndetse ahubwo kurangamira ijuru ntibishoboka tutitaye ku mukiro wa bose n’uw’isi yose. Kuba maso ni ugupfukama, ariko byonyine ntibihagije, hari ubwo no guhaguruka ugasanga abavandimwe biba byihutirwa kurushaho, kuko nabo bakeneye rya banga twabikijwe kandi bakaba n’ubushyinguro bwaryo. Ubukungu dufite, kubusangiza abandi ntibituma butuba, ahubwo bituma bwiyongera.
Ngaho rero ubwo mu kumenya no gukurikira Kristu twahawe byinshi, nitubisangize abandi, bizatuma tumumenya tunamukunda kurushaho, bizatuma twishima kandi dutere ibyishimo aho tunyuze hose. Byose tubikore mu rukundo n’ubwigenge by’abana b’Imana.
Padiri Jean Colbert NZEYIMANA, i Roma


text:
Inyigisho yo Ku ya 2 Ugushyingo 2016: Gusabira abapfuye bose
Umunsi wabo n’uwacu
Ejo ku itariki ya mbere Ugushyingo twahimbaje mu byishimo umunsi mukuru w’abatagatifu bose, ba bandi bibereye mu mahoro y’Imana, bamuramya bamusingiza ubutitsa.
Uyu munsi kuri iyi tariki ya 2 Ugushyingo, Kiliziya iraduhamagarira gusabira abayoboke bose b’Imana barangije urugendo rwabo hano ku isi, ariko kuko batari bagera iburyo bw’Imana, bakaba bagikeneye amasengesho yacu. Uyu munsi rero ni uwabo. Ariko ni n’umunsi wacu, twebwe tugikomeje urugendo hano ku isi.
- Umunsi wabo
Kiliziya yacu ntihwema gusabira abapfuye. Ibasabira igihe n’imburagihe. Mu isengesho ryayo riherekeza umunsi, buri mugoroba hari isengesho rya nyuma mu bisabisho yageneye abapfuye. Ibasabira igihe bamaze gupfa. Irabaherekeza igihe bagiye guhambwa. Ibazirikana ku munsi ngarukamwaka w’urupfu rwabo. Yifatanya n’abakristu basabira mu misa ababo bitabye Imana. Mu Gitambo cy’Ukaristiya, cyane cyane mu Isengesho rikuru ry’Ukaristiya, Kiliziya yageneye abapfuye umwanya w’umwihariko. Turibuka ndetse ko ukwezi k’Ugushyingo kose Kiliziya yaguhariye iri sengesho.
Ariko uyu munsi ni umunsi wihariye, Kiliziya yageneye kwibuka, gusabira no gutura Imana, ababyeyi, abavandimwe, inshuti, abagira neza, abamenyi, bapfiriye mu mahoro ya Kristu bafite ubwizere bwo kuzazuka, ariko n’abandi bose bapfuye, Imana ikaba ari Yo yonyine izi ukwemera bari bayifitiye. Uyu munsi rero, twibuke abacu bapfuye, tubasabire, tubasure aho baruhukiye. Tubahe icyubahiro, dusukura kandi twita ku marimbi n’imva bahambyemo. Ibyo kandi tukazabikomeza no muri uku kwezi kose ku buryo bw’umwihariko.
Ni igikorwa rero cy’ukwemera, ukwizera n’urukundo. Nk’uko dukunze kubiririmba mu isengesho riherekeza abitabye Imana, twemera ko twaremewe kuzajya mu ijuru ; ko ari ho twese tuzishima iteka. Twemera ko Imana yaturemeye kubana na Yo ubuziraherezo, nk’uko yaturemye mu ishusho ryayo.
Mu gusabira abapfuye bose, tuba twamamaza ukwemera kwacu n’ukwizera dufite mu izuka rihire, twaboneye muri Yezu Kristu wapfuye akazuka. Twemera ijambo Yezu Kristu yatubwiye: “Uwo Data ampa wese angeraho, kandi uza ansanga sinzamujugunya hanze” (Yh 6, 37).
Nubwo tutazi ko abapfuye bose bari mu ijuru, ariko twizera imbababazi n’impuhwe by’Imana, “Yo ishaka ko abantu bose bakira” (1Tim 2, 4). Turatura Imana Data isengesho risa n’iryo Yezu yavugiye ku musaraba : “Dawe, bababarire…” (Lk 23, 34). Iyaba uyu munsi buri wese mu bo dusabira yumvaga ijwi rya Nyagasani rimubwira riti “Ndakubwira ukuri : uyu munsi uraba uri kumwe nanjye mu ihirwe ry’Imana” (Lk 23, 43).
Isengesho ryacu kandi ni ikimenyetso cy’urukundo n’ubumwe dusangiye n’abarangije urugendo rwabo hano ku isi. Ntidutandukanye na bo. Ntitubibagirwa; na bo ntibatwibagirwa. Turabasabira na bo baradusabira. Kandi twese twizeye urukundo Imana idukunda muri Yezu Kristu. Twemera kandi twizeye ko nta na kimwe gishobora kudutandukanya n’urwo rukundo (Rm 8, 31-39).
- Umunsi wacu
Mu gusabira abacu bapfuye, ukwemera kwacu kuraduhamagarira gutegura neza urupfu rwacu. Buri muntu muri twe afite umunsi Nyagasani azamuhamagariraho ngo amusange. Ese azasanga twiteguye kumwitaba ?
Yezu Kristu, mu Ivanjili ye, ahora atwibutsa guhora twiteguye. Akoresha amagambo anyuranye kugira ngo atwumvishe neza iyo ngingo, nko kwambara umwambaro w’ubukwe (Mt 22, 11), kuba maso (Mt 24, 44), gukenyera no guhorana amatara yaka (Lk 12, 35), kuba umugaragu w’indahemuka, inyangamugayo kandi uzi ubwenge (Mt 24, 45-51 ; Lk 12, 41-48).
Nyagasani naza agasanga turi maso, dufite amatara yaka, dukenyeye, turi indahemuka n’inyangamugayo, twambaye umwambaro w’ubukwe, nta kabuza umuryango utwinjiza mu birori by’ihirwe ry’ijuru uzadukingurirwa. Nyagasani ubwe azakenyera, atwicaze ku meza, maze aduhereze (Lk 12, 37).
Erega ubwo buzima bw’iteka bwaratangiye ! Ntimububona se ? Yezu Kristu abudusogongezaho muri buri Gitambo cy’Ukaristiya. Koko rero, mu gihe tugitegereje iyuzuzwa ry’amizero mahire, Yezu ubwe arakenyera, akatwicaza ku meza matagatifu y’Ukarisitiya, akaduhereza umubiri we n’amaraso ye, byo funguro ry’ubugingo bw’iteka. Niduhimbaze rero Ukaristiya dufite ukwemera gukomeye, ukwizera kutajegajega hamwe n’urukundo rutagira urugero.
- Dusabe: Nyagasani, urumuri ruhoraho iteka niruboneshereze abapfuye, babane n’abatagatifu bawe ubuziraherezo, kuko uri Umunyampuhwe. Amen.
Padiri Balthazar NTIVUGURUZWA
Seminari Nkuru ya Nyakibanda


text:
Impinduka ku mubiri uva mu bwana ujya mu bwangavu ndetse n’ubugimbi
Ubwangavu n’ubugimbi ni ikigero abakobwa n’abahungu bageramo maze imibiri yabo igahinduka; harimo kwiyongera ibiro, uburebure n’ibindi.
Umukobwa ugeze mu bwangavu ashobora gusama, naho umuhungu ugeze mu bugimbi ashobora gutera inda. Ibi bibaho bitewe n’uko umubiri ukora imisemburo mishya akaba ari yo itera impinduka mu mubiri, uwari umwana agahinduka umuntu mukuru.
Ubwangavu muri rusange butangira hagati y’imyaka 8 na 13, naho ubugimbi bugatangira hagati y’imyaka 10 na 15. Gusa bishobora kuba mbere cyangwa nyuma y’iyi myaka bitewe n’umubiri w’umuntu.
Impinduka zibaho ku bahungu mu gihe cy’ubugimbi harimo: gutangira kugira ijwi rinize, kuzana ubwanwa, kuyaga kw’uruhu no kuba yazana ibiheri mu maso, kumera ubwoya ku gitsina (insya), ku maguru, mu gituza, mu maso, mu maha; amabere aramera akabyimba kandi agatonekara, kugara igituza n’intugu, akiyongera ibiro n’uburebure, kuzana ibyuya no guhinduka kw’impumuro y’umubiri, gutangira kwiroteraho no gushyukwa, kwiyongera kw’ibice ndangagitsina — urugero: imboro n’amabya, guhinduka mu byiyumviro — urugero amarangamutima, kurakazwa n’utuntu duto, no kugira ibyifuzo ku bijyanye n’imibonano mpuzabitsina.
Impinduka zibaho ku bakobwa harimo: kuzana amabere akabyimba kandi agatonekara, kujya mu mihango, kuyaga kw’uruhu no kuba yarwara ibiheri mu maso, kwiyongera kw’ubwoya bwo ku gitsina (insya), bwo ku maguru, n’ubwo mu maha; amatako aragara, ibiro n’uburebure bikiyongera, ibyuya biriyongera kandi umubiri ugahindura impumuro, ijwi riniga gato, hakabaho no guhinduka mu byiyumviro — harimo amarangamutima ku bo badahuje igitsina.
Ni ibintu bisanzwe kuba umwana yajya mu bugimbi cyangwa ubwangavu mbere cyangwa nyuma, hagati y’imyaka 8 na 14.


text:
Santire ya Kibyagira iri mu murenge wa Uwinkingi mu karere ka Nyamagabe,intara y’Amajyepfo. Kuhagera ubanza gusohoka pariki ya Nyungwe ugakomeza mu murenge wa Kitabi ukarasukira muri iyi santire ari na yo yubatswemo ibiro by’umurenge wa Uwinkingi.
Ucyumva izina Kibyagira bituma wibaza aho iri zina ryakomotse. Iyo uganiriye n’abahatuye bakubwira ko, Ubundi hafi y’iyi centre hahoze iriba ryitwa Kunyu ndetse n’uyu munsi riracyahari.
Inka zivuye imihanda yose mu bice by’uturere twa Nyamagabe na Nyaruguru muri iki gihe (byahoze byitwa mu Bunyambiriri) zazaga gushoka iri riba rya Kunyu,maze zataha zikaruhukira kuri iyi centre uretse ko ngo hari n’ubwatsi buryoheye inka.Uko kuhamara umwanya utari muto zihabyagiye,ni byo byatumye bahita Kibyagira.
Iriba rya Kunyu ryanatumye aha hitwa Kibyagira n’ubu riracyahari.Icyakora abaturage ntibemerewe kurishoramo nk’uko hambere byari biri,ahubwo icyo bemererwa ni ukujya kurivoma bakazanira inka zabo.Nyamara,ngo ibyo ntibibahagije ,ngo bakumbuye kuhashora inka zabo ni na cyo cyifuzo.
Umwe mubasaza uvuga ko yahavukiye aragira ati“Nitwa Ntegeyimihigo Vedaste, navukiye muri aka gace, nkurikije ibyo nzi mu mateka navuga ko hano haruguru gake mbega, niho abatware bari bacumbitse, habaga umutware witwa Ruvebana, bakundaga gushora inka kubera hari heza, inka zava iriya ku iriba zikaza zikahabyagira.”
Ubu, Kibyagira ni izina rya kamwe mu tugari tw’umurenge wa Uwinkingi,naho uko ubuyobozi bubivuga iriba rya Kunyu ryo riri mu nzira yo guhinduka ahantu nyaburanga.


text:
Niba utwite, dore ibimenyetso byerekana ko uri hafi kubyara
Kubyara cyangwa se kwibaruka, ni igihe umuryango ni ukuvuga umugore n’umugabo ndetse n’abavandimwe babo, baba bategerezanyije amatsiko bibaza uko umwana azaza asa ,ese azaba asa na se cyangwa na nyina nyina azaba asa se numwe mu muvandimwe babo. azaba ari umuhungu se cyangwa azaba ari umukobwa.
Biba akarusho rero iyo ari umwana wa mbere witeguwe, kuko umubyeyi nta na kimwe aba azi kijyanye no kubyara. Usanga bamwe akantu kose gakomye bahita birukira aho babyarira kwa muganga, nuko muganga akababwira kwisubirira mu rugo kuko igihe kiba kitaragera.
Hano twabakusanyirije ibimenyetso simusiga byerekana ko umubyeyi ari hafi kubyara gusa ibi bimenyetso twabiciye mo ibice 2. Igice cya mbere ni ibimenyesto biba ku mubyeyi hasigaye iminsi iri hagati y’icyumweru hamwe n’ukwezi, ikindi gice ni ibimenyetso umubyeyi abona hasigaye amasaha cyangwa iminota ngo abyare.
Ibimenyetso byerekana ko umubyeyi agiye kubyara
igice cya mbere hagati y’icyumweru n’ukwezi.
1.Umwana aramanuka
Ibi gusa biba ku rubyaro rwa mbere, umwana nubusanzwe aba yaramaze gucurama, aha rero noneho arisunika akegera inkondo y’umura neza aho azasohokera. Gusa ku mbyaro zikurikiyeho ibi biba hasigaye amasaha macye ngo umubyeyi abyare. Ibi rero ku rubyaro rwa mbere ikibiranga ni ukumva uri kuremererwa mu kiziba cy’inda, ukanyaragura kenshi kandi ducye nka kwa kundi byakubayeho inda ikiri mu mezi 3 ya mbere. Gusa na none hano noneho guhumeka biroroha, kuko umwana aba yigiye hepfo ibihaha bikabona aho byisanzurira. Niyo mpamvu bavuga ko iyo uri hafi kubyara ugira imbaraga zidasanzwe.
2.Inkondo y’umura itangira kwaguka
Kuko ariho umwana agomba gusohokera, hatangira kubyitegura hakiri kare. Ibi wowe ntiwabyumva ariko muganga iyo ari kugusuzuma agakora mu gitsina (bizwi nka toucher), arabyumva ko habaye impinduka, ariko si kuri bose kuko hari abo biba bitinze, rero ntuzahangayike ngo ucyeke ko uzabyara bigoranye.
3.Ibinya no kuribwa umugongo biriyongera
Imikaya n’ingingo biba bitangiye kwiyegeranya byitegura kuzafasha mu gusunika umwana agiye kuvuka. Gusa ku nda itari iya mbere bishobora kuba uri hafi kubyara ariko ku ya mbere biba hasigaye ibyumweru. Ibi nibyo rero usanga abenshi bitiranya n’ibise, nuko yanasobanuza umubyeyi mukuru ati rwose uri hafi. Ariko ku nda ya mbere, biza mbere y’igihe.
4.Mu ngingo wumva nta kabaraga.
Iyo utwite hakorwa umusemburo wa relaxin ariwo utuma umubiri wawe urushaho koroha. Hafi yo kubyara rero uyu musemburo utuma wumva mu ngingo hose nta kabaraga, gusa ntugire ubwoba kuko ni ibifasha nyababyeyi kwitegura guha inzira ikiremwa gishya kiri hafi kuza ku isi.
5.Impiswi
Kuko imikaya yo mu mura na nyababyeyi iba iri kwitegura, bigira ingaruka no ku mikaya y’ikibuno no ku mara manini ahegereye umwoyo. Ibi bishobora rero gutuma ugira impiswi, wowe wihangayika kuko ni ikimenyetso cyiza kuko urugendo umazemo amezi 9 ruri hafi gusoza. Inywere amazi, ibindi utegereze.
Inkuru irakomeza …. kurikira kuri youtube
4,666 total views, 5 views today


text:
Ikibazo gikunda kubangamira abasore benshi mu gutereta no kureshya abakobwa ni ukuba umufuka wabo udahagaze neza. Kuba ikofi y’umusore itarangwamo inoti zifatika, kuri konti ntacyibereyeho bimubera imbogamizi kuba yabasha kugira umukobwa abaza izina akamusaba urukundo byarimba bagashinga urugo.
N’ubwo ariko amafaranga n’ubutunzi bigira uruhare runini mu gutuma umusore abasha kugaragara neza imbere y’inkumi, abakobwa bashobora gushiturwa n’indi mico / imyitwarire y’umusore bidasabye ko agira amafaranga menshi cyangwa ubutunzi buhambaye:
1.Kuba uwo uriwe
Mu kinyarwanda baca umugani ngo umusore utiraririye ntarongora inkumi. Ariko kwirarira ukigira uwo utariwe nabyo abakobwa ntibabikunda. Kwigira uwo utariwe, kwiyitirira icyo utaricyo biri mu biri gutuma abasore bagayika muri iyi minsi. Kwigira icyo utari cyo sibyo bizatuma umukobwa agukunda.
Ba uwo uriwe. Niwirarira ukamubeshya nyuma akakuvumbura muzakomeza gukundana? Kuba uwo uri we byatuma hari uwabigukundira. Umuntu ugukunze ntacyo agukurikiyeho urukundo rwanyu ruramba. Kwibwira ko uzashituza abakobwa ibintu byaguhira igihe gito ariko se nibishira muzaba mukivuga rumwe? N’ubwo abakobwa benshi bakururwa n’ubutunzi bw’abasore ariko hari abashyira mu gaciro kandi bategenzwa na twinshi. Mwene abo nibo bavamo ba mutima w’urugo.
2.Kwiyizera
Kwiyizera nayo ni indi turufu ukwiriye kwitwaza mu kureshya abakobwa mu gihe nta butunzi buhambaye urabona. Kuba ntacyo urageraho ntibisobanuye ko udakwiriye gukunda cyangwa gukundwa. Kuba konti yawe ntakiriho ntibigukuraho igikundiro. Kwiyizera ni indangamuntu y’abagabo.
Nutiyizera ninde uzagushyiramo icyo cyizere? Utegereje kuzigirira icyizere cyo kwegera inkumi ugatereta ari uko wujuje umuturirwa? Nutabigeraho uzasaza utarongoye, utabyaye? Iyo si imyumvire ikwiriye kuranga umuntu w’umusore ufite icyerekezo. Tinyuka wimenyereze kuganiriza abakobwa nibiba ngombwa ube wasaba urukundo.
3. Igaragaze
Kubasha gukuza impano ikurimo bituma ugaragara. Impano abantu bagira ni nyinshi. Kumenya kuganiriza abantu ukaba wabasetsa ukabasusurutsa (abakobwa-abagore babikunda kubi), kumenya kuririmba neza, kumenya gukina imikino inyuranye n’izindi zinyuranye. Impano ni imwe mu bintu byatuma abakobwa bagukunda nubwo waba nta mafaranga ufite . Uretse no kuba impano wifitemo yagufasha kugira igikundiro, yanagufasha kugira aho uva n’aho ugera ugatera imbere mu bukungu.
4.Kuba umunyabwenge
Abakobwa bakunda abasore n’abagabo b’abanyabwenge. Niba ufite ubwenge nayo ni impano kandi yagufasha kugira igikundiro imbere y’abakobwa, ukaba wabonamo uwo muzibanira ubuzima musigaje ku isi. Gutereta ahanini benshi mu basore babifiteho imyumvire itariyo. Urukundo nyarukundo ntirureba kuba utunze cyangwa ufite ibya Mirenge ku Ntenyo. Umusore wibwira ko azakunda ndetse agakundwa namara kugira amafaranga n’ubutunzi aribeshya.
5.Muhe Urukundo nyarwo
N’ubwo abenshi baziko abakobwa bakunda amafaranga cyane kurusha ibindi nyamara ahubwo bakunda umusore ubaha urukundo nyarwo nta buryarya. Niba uri umusore udafite ubushobozi bw’amafaranga ugomba gutereta umukobwa kuko umukunda. Wimutereta kuko ushaka ko muryamana gusa ahubwo mwereke urukundo nyakuri maze nawe azaba uwawe wese.


text:
Rubavu: Abaturage basabwe kurangwa n’umuco wo kwigira no kwishakamo ibisubizo
Yanditswe na IYAREMYE YVES
Abaturage bo mu karere ka Rubavu basabwe n’ubuyobozi bw’akarere kurangwa n’umuco wo kwigira no kwishakamo ibisubizo, bimakaza indangagaciro z’umuco nyarwanda ndetse na nyafurika.
Ubu butumwa bwatanzwe mu nama y’Inteko rusange ya mbere y’abagize “Pan African Movement” mu karere ka Rubavu, yitabiriwe n’abahagarariye ibyiciro bitandukanye barimo n’abakuze.
Abanyeshuri n’urubyiruko bakaba bashimirwa bimwe mu bikorwa bagiye bakora birimo kugera no mu buzima bw’abaturage babahindurira ubuzima n’imibereho muri rusange basabwa gukomereza aho.
Umuyobozi w’Akarere ka Rubavu wungirije ushinzwe imari n’iterambere ry’ubukungu Murenzi Janvier, avuga ko mu gihe k’imyaka 3 bibumbiye muri PAM hari byinshi bamaze gukora gusa bakwiye gukomeza gushyiramo imbaraga.
Yagize ati: “Binyuze mu muganda wagiye utegurwa inshuro nyinshi n’uru rubyiruko, ibiganiro bagiranye n’abaturage ndetse n’ahandi hantu hatandukanye hari abaturage ibikorwa byabo byagiye bigerwaho kandi birabafasha, hari ibyo biyemeje bagiye gushyiramo imbaraga natwe turahari ngo dufatanye, ikindi turabasaba kwimakaza indangagaciro z’umuco Nyarwanda zirimo umuco mwiza uturanga wo kwishakamo ibisubizo, kwigira n’ibindi bitandukanye.”
Murenzi yakomeje abwira urubyiruko ati “Dufite ingero nziza z’abatubanjirije baduhaye ingero nziza babohora Afurika yacu na byo bakwiye kubyigiraho bidufasha mu gukomeza kugira umugabane mwiza twagizemo uruhare kandi bizagerwaho ku bufatanye bwacu twese.”
Bitero Nizeyimana Patrick, Chairman wa Pan African Movement mu karere ka Rubavu avuga ko kuva aho ibikorwa bya PAM bigereye mu karere hari byinshi bamaze kugeraho byagiye bigerwaho birimo ubukangurambaga kandi ngo bagiye gukomeza gushyiramo imbaraga.
Yagize ati “Kuri ubu abaturage twagiye tubageraho tubaganiriza ku butwari bwaranze ababohoye Afurika ikaba igeze aho igeze, kuri ubu twakoze ibikorwa bitandukanye kandi turacyabikomeje, kuri ubu turasaba buri muntu kugira imyumvire yisumbuyeho duharanira gukorera hamwe, gushyira hamwe n’ibindi.”
Avuga ko bivuye mu bushobozi bwabo bagiye baremera abatishoboye harimo gufasha abaturage bavuye muri Tanzaniya n’abasigajwe inyuma n’amateka ibifite agaciro ka miliyoni n’igice, imiganda n’ibindi bitandukanye byagiye bihindura byinshi kandi ngo bagiye kubikomeza.


text:
Aramusubiza ati” Handitswe ngo ‘Umuntu ntatungwa n’umutsima gusa, ahubwo atungwa n’amagambo yose ava mu kanwa k’Imana” Matayo 4:4
Gusoma Bibiliya buri munsi ni ingenzi cyane bitewe n’uko ari kimwe mu bikuza buri mukristo mu buzima bwe bwo mu mwuka , kandi mu buryo bwinshi. Muri iyi nyigisho muriboneramo inyungu eshatu z’ingenzi buri mwizera wese akwiye kuba aronka buri munsi.
Burya tugaburirwa n’Ijambo ry’Imana
Iyo dusomye Bibiliya, tugaburirwa n’Ijambo ry’Imana kandi tugahaza ubuzima bwacu bwagikristo. Yesu yabivuze neza muri Matayo 4: 4 “Umuntu ntatungwa n’umutsima gusa, ahubwo atungwa n’amagambo yose ava mu kanwa k’Imana.”
Indi mirongo yo muri Bibiliya nayo isobanura neza ko Ijambo ry’Imana ari intungamubiri ku bakristo ni 1 Petero 2: 2 haravuga ngo, “Mumere nk’impinja zivutse vuba , mwifuze amata y’umwuka adafunguye, kugira ngo abakuze abageze ku gakiza.”Kandi no mu Isezerano rya Kera, muri Yeremiya 15:16 hagira hati, “Amagambo yawe amaze kuboneka ndayarya, maze ambera umunezero n’ibyishimo byo mu mutima wanjye.”
Iyo turya ibiryo by’umubiri, duhabwa intungamubiri dukeneye zituma tubaho hagamijwe kugira ubuzima bwiza. Turonka imbaraga zo kujya kukazi, gukora siporo, no kwishimana n’umuryango tutibagiwe n’inshuti zacu . Bitabaye ibyo, iyo dusibye kurya twumva dufite intege nke, tunaniwe. Mu gihe kandi dukomeje kubura amafunguro, duhura n’ibibazo bikomeye bishobora kutuviramo n’indwara.
Mu buryo nk’ubwo rero, iyo turiye ibiryo by’umwuka turonka kubaho mu buzima bwa gikristo. Ariko mu gihe tugiye kure y’Ijambo ry’Imana niyo cyaba igihe gito, nibwo tujya mu ntege nke mu buryo bw’umwuka, tugahora tugwagwana ari naho havamo kwinangira. Iyo habuze ijambo ry’Imana mu buzima bw’umukristo kandi nta buryo bwiza agira bwo gukemura ibibazo neza. Ubukene bw’Ijambo ry’Imana butera kwibasirwa n’ibishuko, gushidikanya, n’ubundi bwoko bw’indwara zo mu mwuka. Tudafite ijambo ry’Imana ntitubasha guhangana n’ingorane nyinshi ziba mu buzima bwacu bwa buri munsi .
Ni ngombwa cyane rero, ko dutungwa no gusoma no kugaburirwa Ijambo ry’Imana buri munsi Kugira ngo dukomeze ubuzima bwa gikristo buzira umuze , ndetse tunezerewe. Dukeneye gusoma Bibiliya buri munsi kugira ngo turonke intungamubiri z’umwuka mu Ijambo ry’Imana .
Twezwa n’Ijambo ry’Imana
Bigende bite se niba tutumva neza ibyo dusoma? Dushobora kwibaza niba dukwiye gukomeza gusoma Bibiliya. Cyangwa birashoboka ko twacitse intege kubera ko nyuma ya saa sita twibagirwa ibyo twasomye mu gitondo. Ese tugomba gukomeza gusoma n’ubwo tutibuka byinshi? Igisubizo ni yego, byanze bikunze burya inyungu yambere yo gusoma Ijambo ry’Imana ni uko rigira umumaro wo kutweza. Abefeso 5:26 hagira hati, …Nk’uko Kristo yakunze itorero akaryitangira “ ngo aryeze, amaze kuryogesha amazi n’ijambo rye.” Hano ni itorero, rigizwe n’abizera bose muri Kristo, kandi “kwezwa n’amazi mu ijambo ry’Imana ” byerekana ikintu gitandukanye no kwezwa ibyaha n’amaraso ya Yesu Kristo.
Noneho kwezwa n’amazi ni iki?
“Bitandukanye no kwezwa n’amaraso y’Umucunguzi Kristo. Amaraso yo gucungura yoza ibyaha byacu (1Yohana 1: 7; Ibyah 7:14), mu gihe amazi yo atwozaho inenge n’ibicumuro byacu , amazi kandi hari aho agereranywa n’ibigeragezo . Umwami Yesu yabanje kutwezaho ibyaha byacu n’amaraso ye (Abaheburayo 13:12) hanyuma kandi anahanagura ibicumuro byacu n’inenge zacu karemano umunsi ku munsi akoresheje amazi . Buri munsi duhora twezwa kugira ngo itorero rishobore kubaho ryera kandi ridafite inenge . Amazi atweza agereranywa n’Ijambo ry’Imana nanone. N’ubwo rero tutakwibuka cyangwa ngo dusobanukirwe neza ibyo dusoma, gusoma Bibiliya buri munsi biaratweza.
Ijambo ry’Imana riradukuza
Ukwizera kwacu ntigushingiye ku bitekerezo byacu bwite , ahubwo gushingiye ku Ijambo ry’Imana, ni ngombwa rero ko twe nk’abakristo twese tumenya icyo Ijambo ry’Imana rivuga. Mu gusoma Ijambo ry’Imana buri gihe twungukiramo byinshi. Kumenyera amagambo y’Imana biradukuza tukamenya ukuri kw’ ibitangaje Imana yakoze “Mumere nk’impinja zivutse vuba , mwifuze amata y’umwuka adafunguye, kugira ngo abakuze abageze ku gakiza.” 1 Petero 2: 2
Twunguka kandi ubumenyi dukoresha bwo kubaka ubwami bw’Imana. Imana yaduhaye impano ikomeye kandi nziza y’Ijambo ryayo. Mu gusoma Bibiliya, ntabwo twezwa gusa , ahubwo tugaburirwa imbere kugira ngo ubuzima bwacu bwo mu mwuka bukure.
Source: Bibles for America( Blog)
[email protected]


text:
Urukundo ni impano ihambaye umuntu ahabwa n’Imana yayikoresha neza bikamubyarira ibyishimo n’umunezero bihebuje ariko na none atabyitondera rukamusigira ibikomere n’inkovu zidashira. Iyo ukundanye n’umuntu nyuma mukaza gutandukana ntibikuraho ku buri wese ajyana igikomere gikomeye ku mutima ndetse akaba adashobora kubyibagirwa n’iyo yaba ariwe wagize uruhare mu itandukana ryanyu. Ibi rero ni bimwe mu byo wakwirinda mu rukundo rwanyu kugirango rusagambe: 1.Sibyiza guhora uganiriza umukunzi wawe ku zindi nshuti mwakundanye mbere: Burya kuganiriza cyane umukunzi wawe ku zindi nshuti mwigeze gukundana si byiza kuko bituma yiyumvisha ko ukizitekereza cyane ndetse uzizirikana bityo ntabe yanizera ko ibyawe na zo byarangiye. 2.Si byiza burya kuvugisha umukunzi wawe kuru telephone kenshi bikabije: Ibi hari benshi bigora kubyumva ariko na none benshi batabyitondera birabasenyera. Burya ni byiza kwita ku mukunzi wawe uko ubishoboye ariko na none ntugakabye kumuhamagara kenshi kuri telephone ari nako muvugana igihe kirekire kuko agera aho akumva ko uri umuntu usanzwe ndetse ntajye agera aho ngo anagukumbure kuburyo wamugamagara akamera nk’ubonekewe!! Urugero warureba nk’igihe umukunzio wawe akoherereje sms bwa mbere mugikundana aho uba wumva ari iy’igiciro cyinshi kuri wowe. Ni byiza rero ko uhamagara umukunzi wawe mukaganira ariko ugakora ku buryo mutandukana mugikumburanye. 3.Sibyiza kandi ko wiyemera ku mukunzi wawe(cyane cyane abasore) Kuko burya iyo umwiyemeyeho nyuma akamenya ukuri biba ari intandaro yo kuba mwatandukana. Ni naho uzasnga abasore bavuga ngo abakobwa bakura ibyinyo kuko nyine nigenda umuratira byinshi udatunze ubwo uzaba witegura no kubimuhaho. Ukuri rero burya kuraryana ariko kurakiza, uwakwangira ko ukennye n’ubundi uwo ntacyo aba yari kuzakumarira; ntibazakubeshye ngo " umusore utiraririye ntarongora inkumi" kuko wasanga wiraririye ukahata ibaba.
Urukundo ni impano ihambaye umuntu ahabwa n’Imana yayikoresha neza bikamubyarira ibyishimo n’umunezero bihebuje ariko na none atabyitondera rukamusigira ibikomere n’inkovu zidashira. Iyo ukundanye n’umuntu nyuma mukaza gutandukana ntibikuraho ku buri wese ajyana igikomere gikomeye ku mutima ndetse akaba adashobora kubyibagirwa n’iyo yaba ariwe wagize uruhare mu itandukana ryanyu. Ibi rero ni bimwe mu byo wakwirinda mu rukundo rwanyu kugirango rusagambe:
1.Sibyiza guhora uganiriza umukunzi wawe ku zindi nshuti mwakundanye mbere: Burya kuganiriza cyane umukunzi wawe ku zindi nshuti mwigeze gukundana si byiza kuko bituma yiyumvisha ko ukizitekereza cyane ndetse uzizirikana bityo ntabe yanizera ko ibyawe na zo byarangiye.
2.Si byiza burya kuvugisha umukunzi wawe kuru telephone kenshi bikabije: Ibi hari benshi bigora kubyumva ariko na none benshi batabyitondera birabasenyera. Burya ni byiza kwita ku mukunzi wawe uko ubishoboye ariko na none ntugakabye kumuhamagara kenshi kuri telephone ari nako muvugana igihe kirekire kuko agera aho akumva ko uri umuntu usanzwe ndetse ntajye agera aho ngo anagukumbure kuburyo wamugamagara akamera nk’ubonekewe!! Urugero warureba nk’igihe umukunzio wawe akoherereje sms bwa mbere mugikundana aho uba wumva ari iy’igiciro cyinshi kuri wowe. Ni byiza rero ko uhamagara umukunzi wawe mukaganira ariko ugakora ku buryo mutandukana mugikumburanye.
3.Sibyiza kandi ko wiyemera ku mukunzi wawe(cyane cyane abasore) Kuko burya iyo umwiyemeyeho nyuma akamenya ukuri biba ari intandaro yo kuba mwatandukana. Ni naho uzasnga abasore bavuga ngo abakobwa bakura ibyinyo kuko nyine nigenda umuratira byinshi udatunze ubwo uzaba witegura no kubimuhaho. Ukuri rero burya kuraryana ariko kurakiza, uwakwangira ko ukennye n’ubundi uwo ntacyo aba yari kuzakumarira; ntibazakubeshye ngo " umusore utiraririye ntarongora inkumi" kuko wasanga wiraririye ukahata ibaba.


text:
Government= Agatsiko !
Muri iyi myaka ishize twabonye byinshi, mu ntangiriro z’uyu mwaka w’2013 reka twikebuke.
Ubusanzwe mu Bihugu biyoborwa na demukarasi (démocratie), Leta iharanira kwimakaza amahoro mu banyagihugu, ikubahiriza umutekano wa buri wese. Amategeko ashyirwaho n’Intumwa za rubanda akaba agambiriye kwimakaza no kurengera inyungu za buri wese utuye igihugu. Leta ikoresha imbaraga z’itegeko iyo hari ushaka kuvutsa abandi amahoro, kandi nabyo ikabikora yubahiriza amategeko. Amategeko yubahirizwa na buri wese . Nta muntu n’umwe wishyira hejuru yayo. Amategeko ntabwo aberaho kurengera inyungu z’abayobozi. Amategeko karemano (droits naturels) ni ukuvuga uburenganzira ndakuka bwo kubaho, ubwo kureshya imbere y’amategeko, ubw’umutungo, n’ubwo kwishyira ukizana mu gutanga ibitekerezo ; ni uburenganzira ndakorwaho. Ni ukuvuga ko nta muntu n’umwe icyo yaba aricyo cyose ugomba kuyabangamira. Buri wese ahabwa ijambo agatanga umusanzu mu kubaka Urwamubyaye. Kubuza umuntu kuvuga burya ni ukumwica urubozo. Aba ariho atariho. Nonese byifashe bite mu Rwanda rwacu?
Urwanda ni Igihugu kitagira Leta kuko agatsiko k’abambuzi n’abicanyi kishyize ku butegetsi aho kurengera inyungu z’abo kabeshya ko kayobora, ahubyo kabica urubozo. Wahamya ute ko Urwanda rufite Leta igihe iyo ngirwa Leta yirara mu banyagihugu ikararika boshye imirara y’amasaka? Kwiyoberanya ikirara mu ndaya ikarimagura aho kzcishakira icyazibishaho ngo zireke ubwo buraya si amahano? Kuva Urwanda rwabaho hari aho mwabonye ubuyobozi burandura imyaka y’abaturage? Ubwo se si ubukunguzi. Leta mbi irisenya. Hari aho mwigeze mwunva handi usibye mu Rwanda ruyobowe n’agatsiko k’abicanyi, Leta ifata umugambi wo kwica cyangwa kurigisa Abanyagihugu? Hari aho mwigeze mwumva Leta isahura Abanyagihugu aha ngo irihesha agaciro? Wakwihesha agaciro ute wambura umuturage utwakamutunze? Gufatira umushahara w’ukwezi kose mu mayeri igihumbi aranga Inkotanyi, uko niko kwihesha agaciro se? Ubwo se si ubujura mu bundi?
Wahamya ute ko Urwanda rufite Leta igihe iyo ngirwa Leta iroga Abanyagihugu ndetse n’abayihunze ikabasanga iyo bayihungiye kubicirayo? Wahamya ute ko Urwanda rufite Leta igihe abiyita ko baruyoboye bateranya Abanyarwanda bigisha bamwe gushinja abandi ibinyoma ngo babone uko babafungira ubusa maze bigarurire umutungo wabo? Uko se ni ukuyobora nyako?
Mu bindi bihugu umunyabwenge Igihugu kiramwiyegereza kugirango atange umuganda we mu kucyubaka. Ariko agatsiko kiyitirira kuyobora Urwanda abanyabwenge kabamariye ku icumu abandi mu magereza gusa ngo ni uko bafite ibitekerezo bitandukanye n’ibyako. None se aka si akumiro?
Ubundi Leta ni umubyeyi ugerageza kwita ku bana be no kubarengera uko bishobotse kose. Ariko Agatsiko k’abicanyi n’abambuzi kabeshya ko kayoboye Urwanda gatonesha bamwe abandi kakabagira ibicibwa. Wasobanura ute ko Igipolisi, igisirikari, imyanya myiza yose y’Igihugu yakwiharirwa n’Agatsiko na bene wako gusa ? Kwigwizaho umutungo, gusonga abakene, kwica inzirakarengane, gufungira ubusa kagamije gutera ubwoba, ni bwo bumenyi ako gatsiko kaminujemo.
Mu muco wa kinyarwanda,iyo umuntu yaguhunze ntabwo umukurikirana iyo yaguhungiye. Ariko aAatsiko gakoresha amafaranga kambuye Abanyagihugu mu kugura uburozi butaraza no kwohereza abicanyi mu mahanga yose ngo bajye kwica abagahunze. None se iryo si ibara? Kuvogera ubusugire bw’ikindi Gihugu se si ukwanduranya? Hanyuma ukirirwa womongana isi yose ngo urabeshyuza ibyo abagenzuzi ba Loni (ONU) bahamije babifitiye n’ibimenyetso. Abicanyi ntibagira isoni. Umva ko ngo bafite amayeri igihumbi da !!! Koko umuntu yahora abeshya akibwira ko batazageraho bakamuvumbura?
Ngo Igihugu kitagira mukuru ishyano rirahagwa, rikahirwa, rikanaharara. Agatsiko ntikagirwa inama. Abanyarwanda bose kabagize ibikange. Umutima ntukiba mu gitereko. Nta muntu ukopfora.
Umuntu wifuza kuramuka agomba kogagiza Agatsiko no kukavuga ibigwi katagira. Wasobanura ute ko Urwanda rufite Leta igihe Abanyagihugu bameneshwa mu mugi wa Kigali nk’aho atari uwabo? Gukena se ni amakosa igihe nta ruhare ubifitemo? Abaye yo se yabarwa kurinde? Igihugu gifite inshingano zo gukora ibishoboka byose ngo Abenegihugu batere imbere. None se iyo bakennye amakosa ni ayabo cyangwa ni aya Leta? Kiyovu y’abakene imaze igihe kingana iki abaturage basenyewe ngo hubakwe amazu agezweho? None se abaturage bimuwe shishi itabona ntibashoboraga kwimurwa buhoro buhoro uko habonetse umuntu uhifuza ikibanza? Leta itagira ingamba zihamye ni Leta ki? Ngaho uko bwije uko bukeye ibintu birahindagurika. Ngo nibwo buhanga mu kuyobora!!!Leta ziragwira!!!
Wahamya ute ko Urwanda rufite Leta igihe amategeko atorwa n’abiyita intumwa za rubanda ari ayo gukandamiza abenegihugu? Amategeko ahatira abagabo gukonwa hari ahandi ari kuri iyi si usibye mu Rwanda? Kumviriza abantu boshye umucuraguzi, hari ahandi biba usibye mu Rwanda? Amaze rero izo ngirwa ntumwa za rubanda si ukwidoga zigasizora ngaho ngo nazo ziratora amategeko! Amategeko abereyeho kurengera inyungu z’Agatsiko gusa se nayo ni amategeko? Mwabonye aho Leta ihigisha uruhindu abo ivugako basahura umutungo w’Igihugu bo mu nzego z’ibanze ari ukwiyerurutsa, abasahura amamiriyari bigaramiye? Barimo bariya biyubakira imiturirwa bakigurira n’amadege, hanyuma banyakujya babageraho bagasya batanzitse?
Leta isumbirizwa n’ibibazo yiteye maze aho kwicara hamwe ngo ishake umuti uhamye kandi urambye, ikirara mu baturage ibambura utwabo ngo nibiheshe agaciro ni Leta nyabaki? Uko kwihesha agaciro kw’Agatsiko kuzageza ryari? Nyuma y’imyaka n’imyaniko kibutse kwihesha agaciro ari uko imfashanyo zihagaze? Rya terambere kahoraga karirimba se burya ryari rishingiye ku kurya imfashanyo z’amahanga gusa ? Ko gukena atari ingeso iyo bitaguturutseho, kuki kataca bugufi ngo kumve inama kagirwa hanyuma imfashanyo zikomeze maze abaturage boye kwamburwa ku ngufu utwabo? Genda Rwanda waragenderewe!!!Kuva nabaho mbonye Leta yakandare!!!.
Ubuyobozi bubi burisenya. FPR isigaye ku kara no ku kanono kandi ariyo ibyiteye. Yabibye urwango mu Banyarwanda ku buryo wagirango Urwanda rufite kanseri irumunga. Nta muntu ucyizera undi ku buryo byageze no mu miryango. None se ubwo ni ubuyobozi? Nta cyizere na gito Abaturage bagifitife iyo ngirwa Leta. None se hakorwa iki?
Umwanzuro
Agatsiko nikarekeraho kwica no guhiga bukware abo kitako batavuga rumwe. Ahubwo nihabeho kwicarana ku meza amwe Abanyarwanda baganire ku buryo bwose Igihugu cyacu cyakubakwa. Nyakamwe ni inyama y’ibisiga kandi nta ngizi yigize. Kwihara no kwiyemera bikwiye gucika nk’ifuni iheze. Kuva na kera kwicara mu gacaca mugacagagura amagambo byatangaga umuti w’ibibazo. Kwica, kuroga, kurandura imyaka, gusenyera abakene, gahunda zihubukiwe hato na hato nibihagarare. Abanyarwanda nibasubizwe agaciro kabo bemererwe kwishyiriraho ubutegetsi bizeye kandi bugambiriye kubakorera. Iterabwoba no guhahamura Abaturage nibihagarare maze ituze n’urugwiro bibe aribyo biranga abayobozi. Kwishongora no kubeshya ntabwo bishobora kubaka Igihugu ahubwo biragisenya. Nyamwanga kumva ntiyanze kubona. Umwana utumva yishe inyoni y’intaribwa. Abwirwa benshi akumvwa na beneyo. Harakabaho Urwanda n’Abanyarwanda.
Rwabuzisoni Rwampara/ Umujyi wa Kigali.


text:
Gasabo: Umugabo bamusanze mu giti amanitse bikekwa ko yiyahuye
Umurambo w’umugabo witwa Mpamira Marcel wari utuye mu Kagari ka Nkusi, mu Mudugudu wa Kigarama mu Murenge wa Jali mu Karere ka Gasabo wagaragaye mu giti, bikekwa ko yiyahuye.
Ibi byabaye kuri uyu wa Gatatu tariki ya 14 Nyakanga 2021 ahagana saa moya za mugitondo.
Hari amakuru avuga ko mbere yo gufata icyo cyemezo yabanje kwandikira ibaruwa umugore we ikubiyemo ubutumwa bwanamuteye gufata icyemezo cyo kwivutsa ubuzima.
Umunyamabanga Nshingwabikorwa w’Umurenge wa Jali, Ndanga Patrice yabwiye Umuseke ko batazi icyateye uyu mugabo w’abana batanu “kwivutsa ubuzima” cyane ko yari abanye neza n’abaturanyi be yewe n’umugore we.
Ndanga yasabye abaturage kwirinda ikintu cyose cyatuma bivutsa ubuzima.
Ati “Nta muntu wakagombye kwiyambura ubuzima, ibibazo yaba afite ibyo ari byo byose yashobora kubikemura cyangwa ubuyobozi bukabikemura. Icyo nabwira abaturage ni uko iyo umuntu afite ikibazo agana inzego zishinzwe kubikemura ariko ntabwo ajya kwiyambura ubuzima muri buriya buryo.”
Umurambo w’uyu mugabo uri mu kigero cy’imyaka 50 wahise ujyanwa ku Bitaro bya Kacyiru kugira ngo ukorerwe isuzuma.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
TUYISHIMIRE Raymond / UMUSEKE.RW


text:
Abavuga ko abakristo bakwiye gukora politiki babishingira ko umuntu wahindutse mu mutima ariwe ushobora gukorera abandi no kubaha ubutabera bukwiye kandi bahamya ko politike ubwayo atari yo ibeshya ahubwo habeshya abayikora, ko atari yo yica ahubwo hica abayikora bitewe nakamere z’uyikora bityo ufite kamere mbi iyo akoze politiki atanga ibibi n’ufite kamere nziza akoze politiki yatanga ibyiza.
Muri iyi nyandiko turarebera hamwe ese koko umukristo akwiye gukora politike? Ese ni izihe ndangagaciro zikwiye kuranga umunyapolitike w’umukristo? Ese ni izihe nshingano umunyapolitike w’umukristo afite kubo ayobora?
Urubuga Wikipedia, rusobanura ko Politiki ari uruhurirane rw’ibikorwa bishingiye ku gufata ibyemezo mu itsinda runaka cyangwa uburyo bw’ubushobozi bw’imibanire hagati y’abantu n’abandi. Naho Demokarasi rigasobanurwa ko ari ubutegetsi bw’abaturage, butangwa n’abaturage bugakorera abaturage, cyangwa uburyo bw’imiyoborere aho abayoborwa bafite ububasha n’ubushobozi bwo kwihitiramo ababayobora.
Dushingiye ku busobanuro bw’amagambo Politike na Demokarasi, biragaragara ko nta kintu na kimwe gikwiye kubuza umukiristo gukora imirimo ya politiki no kubahiriza Demokarasi, ahubwo imyumvire yo kumva ko nta mukiristo ukwiye kujya muri politike ni ikinyoma cyazanywe na Satani kandi cyagize ingaruka zikomeye mu mibereho y’abantu n’ubuzima bw’ibihugu kuko byatumye abakagombye gukora politiki bafite indangagaciro nzima zo kurengera abanyantegenke, gutanga ubutabera, kuyobora neza babihunga ahubwo politike akenshi ikagibwamo n’abantu akenshi badafite indangagaciro nziza.
Akenshi uzumva mu gihe cy’amatora y’ubuyobozi mu nzego zitandukanye, abakristo bavuga ko badashishikajwe na politike, abandi bati “gukora politike si ibintu byanjye”, abandi bakanga kwiyamamariza kujya mu nzego zitandukanye ngo gusa kubera ko ari abakiristo, ngo batiyanduza kuko nta mukristo ukwiye kujya muri politike nyamara bakirengagiza ko ubuzima bwabo bwa buri munsi buzashingira ku byemezo bizafatwa n’abashyizwe muri ya myanya ya politike banze kujyamo. Mu yandi magambo, abakiristu banga kujya muri politike ngo batandura nyamara bakayoborwa na politike iri gukorwa n’abantu banduye.
Mu mateka y’abana b’Imana, Bibiliya itwereka abantu benshi bagiye baba mu mirimo ya Politike bagakoramo iby’ubutwari kandi bagakomeza kubaha Imana. Aha twavuga nka Yozefu na Daniyeli bagaragaye mu buyobozi bw’inzego bwite za leta, bakubaha Imana kandi igihugu cyose kikagira umugisha ku bwabo.
Yesu mu buzima bwe bwa buri munsi, mu murimo we yibanze ku bikorwa by’umwuka n’imibereho myiza. Aha twavuga nka kugaburira abashonje, gukiza abarwayi, gutanga ubutumwa bwiza bw’ubumwe n’ubwiyunge, gusaba imbabazi no kubabarira, ibikorwa by’ubworoherane n’ibindi. Ibi byose nibyo byubakirwaho imirongo migari ya politike hirya no hino ku isi.
Pawulo yandikira itorero ry’Igalatiya, yashishikarije abakiristo kugira umwete wo kubana n’abantu bose amahoro ( Abaroma 12:18).
Ati:"Niba bishoboka, mu rwanyu ruhande mubane amahoro n’abantu bose." (Abaroma 12:18) kandi arongera ashishikariza abakiristo b’itorero ryo muri Efeso ko bagomba kwibuka ko baremewe gukora imirimo myiza. Ati"kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo." (Abefeso 2:10)
Umukiristo ukora imirimo ya politike, Imana imuhamagarira inshingano zikurikira: Inshingano ya mbere ni ukurengera abanyantege nke. "Kuko azakiza umukene ubwo azataka, N’umunyamubabaro utagira gitabara.Azababarira uworoheje n’umukene, Ubugingo bw’abakene azabukiza. Azacungura ubugingo bwabo, Abukize agahato n’urugomo, Kandi amaraso yabo azaba ay’igiciro cyinshi imbere ye." (Zaburi 72:12;14).
Inshingano ya kabiri ni ugutanga ubutabera. "Azanezezwa no kubaha Uwiteka, ntace imanza z’ibyo yeretswe gusa, kandi ntazumva urw’umwe. Ahubwo azacira abakene imanza zitabera, n’abagwaneza bo mu isi azabategekesha ukuri, kandi isi azayikubitisha inkoni yo mu kanwa ke, n’abanyabyaha azabicisha umwuka unyura mu minwa ye." (Yesaya 11:3; 4).
Inshingano ya gatatu ni ukugira imiyoborere myiza. "Kandi imukura ku gukurikira intama zonsa, kugira ngo aragire Abayakobo ubwoko bwayo, Abisirayeli umwandu wayo. Nuko abaragirisha umutima utunganye, Abayoboza ubwenge bw’amaboko ye" (Zaburi 78:71;72).
Uretse indangagaciro z’umuco na kirazira zigomba kugirwa n’umwenegihugu uwo ariwe wese nk’uko zigishwa mu burere mboneragihugu, by’umwihariko kimwe n’undi mwenegihugu wese w’umukiristo, umunyapolitike w’umukiristo agomba kurangwa n’indangagaciro ebyiri z’umwihariko. Indagagaciro ya mbere ni ukubaha.
Kubaha abayobozi bakuru b’igihugu, kubavuga amagambo arimo icyubahiro, kubabwiza ubugwaneza, kubagandukira mu byiza byose ni indangagaciro igomba kuranga umunyapolitike w’umukiristo. Pawulo yavuze kuri iyi ndangagaciro agira ati:"Umuntu wese agandukire abatware bamutwara, kuko ari nta butware butava ku Mana, n’abatware bariho bashyizweho n’Imana. Ni cyo gituma ukwiriye kuganduka utabiterwa no gutinya umujinya gusa, ahubwo ubyemejwe n’umutima uhana." (Abaroma 13:1;5)
Indangagaciro ya kabiri ni ugusenga. Gusenga ni indangagaciro ikwiye kuranga umukiristo wese ariko igomba no kuba intwaro ikomeye igomba gukoreshwa n’umunyapolitike w’umukiristo. Uku gusenga ntikugomba kuba gushingiye ku marangamutima y’usenga, cyangwa gushyira imbere imirongo migari y’ishyaka cyangwa ibyiyumviro bye muri politike ahubwo kugomba kuba ari ugusenga gushingiye ku gusaba ngo ubushake bw’Imana abe aribwo bukorwa mu mirimo ye ya buri munsi.
Ni ugusenga gushyira imbere abayobozi bakuru b’igihugu kugira ngo bamurikishirizwe n’umucyo w’Imana, bayoborwe n’ubushake bwayo kandi abe ariyo ibashoboza mu buzima bwabo bwa buri munsi mu byemezo bagiye gufata. "Irya mbere ya byose ndaguhugurira kwingingira abantu bose, no kubasengera no kubasabira no kubashimira, ariko cyane cyane Abami n’abatware bose kugira ngo duhore mu mahoro tutabona ibyago, twubaha Imana kandi twitonda rwose." (1 Timoteyo 2:1;2)
Nsoza, abakiristo bagomba kumenya ko gukora politike ari inshingano zabo kandi ari n’umugambi w’Imana wo kubakoresha kugira ngo basohoze ugushaka kwayo ku buzima bw’abanyagihugu. Kandi umukiristo wese uri cyangwa ushaka gukora imirimo ya politiki agomba kumenya ko afite inshingano yo kurengera abanyantegenke, gutanga ubutabera, no kwimakaza imiyoborere myiza kandi ibyo byose akabyubakira ku ndangagaziro zo: kubaha no gusengera abayobozi bakuru b’igihugu n’abenegihugu.
Iyi nyandiko ishingiye ku bitekerezo bwite bw’umwanditsi, Urinzwenimana Mike


text:
Kinigi: Barasaba irimbi rishya kuko iryo bashyinguragamo ryuzuye
Abaturage bo mu Murenge wa Kinigi n’indi Mirenge byegeranye, bavuga ko babangamiwe no kuba badafite ahabegereye bashyingura ababo, bitewe n’uko irimbi rya Kinigi ryamaze kuzura ndetse ritagikoreshwa, bagasaba irindi rishya kuko bibagora cyane iyo babuze ababo.
Ibi ngo bibateza ingaruka zo gukora ingendo ndende bajya gushyingura mu marimbi ya kure, abatabishoboye bagahitamo kurenga ku mategeko, bagashyingura mu masambu yabo kandi bitemewe.
Umuturage Kigali Today yasanze muri santere ya Kinigi witwa Mwumvaneza Jackson yagize ati: “Gupfusha umuntu muri aka gace kugira ngo tubone uko tumushyingura ni ikibazo. Tuvuge wenda nk’igihe apfiriye mu bitaro bya Ruhengeri, cyangwa ahandi hantu, muri kwa kubanza kujyana umurambo iwe ngo abe bamusezereho no kuwujyana ngo ushyingurwe mu irimbi riri mu Murenge wa Gacaca, ni urugendo rutari munsi y’ibirometero 50. Bikaba ari ibintu bitugoye cyane”.
Kuri ubu imbere y’uruzitiro rw’irimbi rya Kinigi, riherereye muri santere ya Kinigi, ryashyingurwagamo abantu bo mu Mirenge ya Kinigi, Nyange na Musanze; hanamanitse icyapa kivuga ko “Ubuyobozi bw’Umurenge wa Kinigi, bumenyesha abantu bose ko iryo rimbi ryuzuye kandi ko nta wemerewe kurishyinguramo”.
Bamwe mu baturage bavuga ko kuba nta rimbi riri muri ako gace, birimo kubagiraho ingaruka zo kuba hari n’abashyingura mu masambu yabo.
Mukamanzi Verediyana agira ati “None twabigenza gute kundi? Ko umuntu wawe atapfa ngo umugumane mu nzu? Ubu bamwe ni ugushyingura mu masambu cyagwa hafi y’ingo, kubera ikibazo cyo kuba badafite ubushobozi bwo kujyana umurambo kuwushyingura mu yandi marimbi ya kure. Icyo dusaba ubuyobozi ni ugukora uko bushoboye mu maguru mashya, bugakemura iki kibazo, kuko natwe bitubangamiye cyane”.
Ubuyobozi bw’Umurenge wa Kinigi bwemeza ko bwafashe icyemezo cyo kurifunga, nyuma yo kuzura, ndetse ikibazo bwagishyikirije Ubuyobozi bw’Akarere.
Mitali Narcisse, Umukozi ushinzwe ubuhinzi n’umutungo kamere mu Murenge wa Kinigi, yagize ati “Ntitwari kureberera ko ririya rimbi rikomeza gukoreshwa kandi ryaramaze kuzura. Byari guteza ikibazo cyo kugerekeranya abantu ku bandi basanzwe bahashyinguye. Iki kibazo kiri mu by’ingutu uyu Murenge uhanganye nacyo, kandi twakiganiriyeho n’Ubuyobozi bw’Akarere, butwizeza ko na bwo bugiye gushanga ingengo y’imari izakoreshwa mu kugura ubundi butaka irimbi rizimurirwaho”.
Ubuyobozi bw’Umurenge wa Kinigi bwizeza abaturage ko iki kibazo kiri mu byihutirwa buri gukurikirana, bukabizeza ko kitazatinda gukemuka.


text:
Tariki ya 02 Gashyantare wari umunsi ngarukamwaka wo kwizihiza umuganda. Uyu munsi watangijwe na Perezida Yuvenali Habyarimana tariki ya 02 Gashyantare 1974. Icyo gihe yafashe isuka ajya imbere y’abasirikare ati: “nimuze dutange umuganda wo kubaka u Rwanda”. Bose berekeje mu gishanga cya Nyarugunga maze barahinga karahava. Ntihavugwa byinshi ku mbuto zahatewe ariko icyo gikorwa cyahise kiba intangiriro yo gukorera hamwe mu ma serire yose na segiteri, mu bigo bya leta na za minisiteri, bose bagiraga umunsi wo gutanga umuganda.
Ubusanzwe umuganda bisobanura igiti bashinga bubaka inzu. Ni ho bavuga “imiganda y’inzu”. Ibi birasobanura esprit Habyarimana yari afite awutangiza.
Byaje gukomeza abahinzi-borozi n’abadafite imirimo bagatanga umuganda kuwa kabiri wa buri cyumweru, abakozi ba Leta cyangwa abikorera ku giti cyabo bakawukora kuwa gatandatu. Nyuma y’umuganda habagaho igikorwa cyo kwidagadura cyizwi ku izina rya “animation”, abantu bakabyina bagasusuruka. Ku bakozi bo akenshi iyo bavaga mu muganda bahitiraga mu kabari, bakanywa ka Primus cg Mutzig imaze kuza. Habagaho ubusabane ku buryo nta wifuzaga kubahura. Washoboraga gusanga imbere ya 《Bar》 hari amasuka n’imihoro bivanywe mu muganda, abarimo imbere bambaye bottes ziriho icyondo. Imihoro ntiyari iyo gukora jenoside nk’uko bamwe bayiharabika.
Mu gihe FPR yateraga u Rwanda yakwirakwije propaganda yo kwangisha abantu ibikorwa bya Leta harimo n’umuganda ( hamwe n’umusanzu n’umusoro bavugaga ko ari byo byubatse Rebero). FPR yafatanyije n’amashyaka ataravugaga rumwe na MRND ya Habyarimana, bavugaga ko umuganda ari uburetwa nouvelle formule. Muri icyo gihe abantu biraye mu materasi yakozwe n’umuganda bararimbagura ntiwareba! Ngo barahima Habyarimana!
FPR imaze kugera ku butegetsi, yabanje kugira isoni z’uko izagarura umuganda. Icyo gihe imvura yaragwaga igatwara ubutaka inkangu ntiwareba kubera ya materasi yatengaguwe n’inkubiri y’amashyaka.
Nyuma FPR yaje kugarura umuganda ivuga ko ari yo iwuhimbye. N’uyu munsi abakiri batoya bazi ko umuganda bawukesha Pahulo Kagame. N’abazungu batari bakeya ntibazi ko umuganda watangijwe na Habyarimana Yuvenali.
Umunsi mwiza w’umuganda kuri buri wese ukunda u Rwanda.